Leire Narbaiza 2021/02/22 09:40\n...eta kitto! aldizkarixan agertutakua 2021eko otsaillaren 22xan\nHillabete honetan gure herrixak 675 urte bete dittu, Santa Ageda egunian, hain zuzen be. Urteurren edo urtebetetze, ezin esan zein berba dagokixon. Ixa zazpi gizaldi ekiñan, jo eta keian.\nGure herrixak aurre egin detsa kontu askori. Batetik orografixiari, ibar estua, maldez inguratuta. Bestetik, historixiari. Liberala, ingurua karlistia zanian; ezkerrekua, bestiak eskumakuak ziranian. Ixa beti kontrara. Jarki jakozen gure aurrekuak orduan nagusi ziran haixieri, eta eutsi egin zetsen pentsatzen zeben hareri. Kosta ahala kosta, siñistuta zertan zebizen. Ondoriak gogorrak izan arren, bildurra alde batera laga, eta ekin zetsen biharrari, eta idealak gauzatziari. Edo behintzat, ahalengitziari.\nHolan erre zeskuen herrixa gitxienez bittan. Baiña holan be proklamau zan republikia. Atrebidu eta egin.\nAlde horretatik Eibarko jendia ausarkixa izan da, ez detsalako muzin egin pentsatzen zeban ha defenditziari. Beti. Baiña hori kontu historiko hutsian geratu dalakuan nago. Batek diñuan moduan: tótal bájauta gare!\nHillaren 5ekua, baiña, ez da izan febreruan izan dogun urteurren bakarra. Hurrengo egunian, hain zuzen, urtebetia zan goguan hartu genduana. Urtebete Eitzagan jausi zanetik zakar mendixa. Urtebete informaziñua ezkutau, guzurrak esan eta anparo barik laga ginduezenetik, furano eta dioxinen bende.\n365 egun luze pasau dira, baiña ordukuak ahaztu jakuez eibartar askori. Edo ez zala hainbesterako izan pentsatzen dabe: “neri ez desta eragitzen”, konponduta dago. Konformismo gozuan instalauta hobeto bizi garalako. Ostantzian, zelan aittu protesta jendetsueri ingurukuen begirada txepelak? Gure aurrekuak ez leukie onartuko gertaeria hain errez, eta egixan alde egingo leukie burrukan.\nBarriro be gertatu ez dein, aurretikuak akorduan, egin deigun bihar Zaldibarko hondamendixa argitzeko!\nLeire Narbaiza 2021/02/12 07:15\nGipuzkoako Hitzan 2021eko otsailaren 12an argitaratua\nUntzaga plaza, Eibarren, herriaren armarria den San Andresen gurutzearen gainean silueta bi Joaquin eta Alberto izenekin, margarita zuri sorta bana dutela. Euria ari du, eta euripean egin dugu manifestazioa. Lelorik oihukatu ez denean isiltasun ozena entzun da. Biko lerroan, maskarak musuan, “Zaldibar argitu!”, gure eztarrietan.\nPlazan, biribilean jarri gara ixaren inguruan. Plaza zabala da gurea. Irakurri dute manifestua, urtebetean jasandakoa. Sufrimendu handia egon da, eta oraindik ere badago. Malkoak begi ertzean entzun dugu iazkoa, emozioa gainezka, erdiko siluetei begiratu bitartean. Zer ote da haien tartekoa izatea? Jaso duten tratu txarrarekin, egin dizkieten mehatxuekin, hasieran inoratu zituzten moduan. Txarrena, oraindik Joaquin ez dela agertu, zaborpean galduta dagoelako.\nZabortegiak amiltzean behargin bi hil ditu. Hondamendi ekologikoa eragin du, gure Prestige. Denok dakigu Eitzaga alde hori ehunka urtetan kutsatuta egongo dela, bertan geratuko delako bertara botatako guztia. Gertakari horiek aitatzen dira katastrofeak gogoratzean, baina inork ez du sentimenduez hitz egiten, zer sufritu zen egun horietan. Nigan eragindakoa kontatu gura dut, aldatu egin ninduelako. Akordura ekarri, ahaztu ez dakigun.\nOtsailaren 6an sorpresak hartu gintuen: magala amildu zen A-8aren gainean, desagertu bi zeuden. Agintarien helburu nagusia autopista zabaltzea izan zen, eta dena horretara bideratu zuten. Langileen bila zebiltzan erreskate taldekoak jantzi arruntekin ibili ziren, amiantoa zegoela konturatu ziren arte, esku hutsik, inerteen zabortegia zelakoan. Halere, metanoak suteak sortu zituen. Larrituta, informazioa eskatzen genuen. Baina alarmista eta sarraskijale deitu ziguten. Ez genekien zer geniharduen arnasten, usain kimikoa zegoen, eta eztarrian azkura geneukan. Haatik, ez kezkatzeko esan ziguten. Baina hurrengo egunetan leihoak ixteko agindu furano eta dioxina maila altuegia zelako. Gizonezkoen Espainiako Lehen Mailako futbol partida ere suspenditu zuten; horrek larritasunaren neurria eman zigun.\nOstegunean gertatu eta asteburu osoan inongo informaziorik ez. Igandean Urkulluk prentsaurrekora deitu zuen. Zerbait esango zuelakoan, eta bai zera! Hitz erdirik ere ez. Bielorrusian gertatu izan balitz bezala. Iñaki Iriondoren galderaren ondorioz esan zuen zerbait: Twitterren egiten diren kanpainengatik, ez. Sare sozial horretan #UrkulluNonZaude galdetzen zelako. Jakin nahi genuen, eta informazioa espero genuen, lasaitzeko. Halakorik ez zen gertatu, ordea. Kontua da burua hauteskudeetan zeukatela, ez gure ongizatean. Sentitu genuen babesgabetasuna izan zen hain handia, ezen barrua irauli egin zitzaigun askori. Eta jabetu ginen ez diegula ardura Eitzaga inguruko biztanleok, 50.000 pertsona baino gehiagok. Mina, tristezia, amorrua eta dezepzioa. Abandonatu egin gintuzten.\nGestioa negargarria izan zen, inprobisazioa nagusi. Urtebete pasatu da, eta oraindik ez daukagu ez erantzunik ez erantzukizunik. Halere, asteburu honetan Tapiak eta Erkorekak publirreportajea egin dute zabortegian, buzo zuriak jantzita, iaz bata mendian eta bestea missing egon baziren ere. Lotsarik ez.\nZapatuan siluetei begira egin nuen promesa: gertaeraren memoria izango nintzela, bizi izandakoa ahaztu ez dakigun, berriro ere egin ez diezaguten. Zaldibar Argitu!\nOspital Karrere da, lepoa bizkarra\nLeire Narbaiza 2021/01/28 07:00\n2021eko urtarrilaren 28an argitaratutakoa Gipuzkoako Hitzan\nItxi atea zabalik” esaldiak kortozirkuitua eragiten du Ermutik ekialderagoko ia guztien buruetan. Nola liteke atea, aldi berean, itxita eta zabalik izatea? Bizkaitarrek arazo bat ote daukate irekitzen diren gauzekin? Beharbada, bai, baina atea irekita lagatzea baino ez dute gura, itxi hitzak utzi esan nahi duelako.\n“Lepoa eman dio” irratian entzun, eta harridura azaldu zuen lagun batek sare sozialetan. Zer demontre da “lepoa eman”? Inoiz ez diozue zeuen buruari galdetu Lepoan hartu eta segi aurrera abestian zein zentzu zuen anaia bidean erorita lepoan hartzeak, lepo hori bizkarra ez bada? Hori, bada, zerbikalek ez dute gehiago sufrituko lalara-ka gabiltzanean.\nDonibane Garaziko taberna baten beste batek bizitzaren txinparta ei den freskagarria eskatu zuen, “izotzik gabe”. Zerbitzariak arraro begiratu, eta lagunak “jela ez” esan zion. Tabernaria are harrituago. Ondotik nik “hormarik gabe” eskatu, eta likido marroi hutsa agertu zen edalontzian. Horma ez delako pareta. Edo bai. Jela gel ez den moduan, bestela probatu dutxan.\nZumaiarra eibartarraren gaineko pisuan bizi da. Uda betean daude. Goikoa arropa zabaltzen ari dela, jantzi bat jausi zaio, eta behekoarengana jo du berreskuratzeko. “Barkatu, galtzak erori zaizkit zuen terrazara”. Begiratzera joan, eta han ez dago galtzarik, baina bai praka batzuk. “Galtzarik ez dut topatu, prakak bai”. Galtzak pantiak ere badirelako, edota galtzerdiak. Uda betean, galtzak? Bero, ezta?\n“Behatzekin heltzen dio zigarroari ahotik ateratzean” entzun, eta jendearen abilidadean baino ezin dut pentsatu. Oinetako hatzekin zigarroari eusten ikusten dut erretzaile hori, beheko hatzekin. Tira, Artis Mutis elkartekoek behatzekin edo ahoarekin margotzen dituzte koadroak, artista hutsak dira, baina ez dut uste gure kasua denik.\nEta erizainak zer dira, gaixoak zaintzen dituztenak? Ala hatzak zaintzen dituztenak? Zer ote dira manikura eta pedikura egileak? Eria gaixoa da, baina, era berean, hatza, behatza ere ba ote da? Atzamarra lokira eroan, eta eragin iezaiozu!\nAgian, agian egün batez jeikiko gira egiazko xiberutarrak. Matalasek esperantza txikia zeukan zuberotar eta euskaldunen gain, beharbada kantatu bazuen. Baina, hala ez balitz? Oxala esan nahi duela esango banizue? Hori bai itxaropena!\n1960ko hamarkada, Hegoaldeko bikote ezkonberria Iparraldeko bideetan barna. Autoak bide bazterrean laga ditu botata, matxuratu egin delako. Inguruetako bizilagun bat gerturatu zaie laguntzeko asmotan. Gibelean jarriko dela esan die bultza egiteko. Senar-emazteek elkarri begiratu, eta giltzurruna aitatuko ote dien sumatzen dute.\nSamurtu eta haserretu, ezkaratza, sukalde eta ataria, haginak eta hortzak, neba eta anaia… Polisemiak nahasteak sortzen dizkigu, baina jolas hutsa ere bada. Txantxa eta olgeta gure dibertimendurako. Oztopoa izan litekeena, dibertsio.\nBaina Ospital Karrere da. Ez dira trukagarri inongo euskalkitan, nik hala egin arren aurreko artikuluan. Irakurle prestu batek hanka sartzeaz ohartu gintuen: Pantxoari Ospital abizena jarri nion. Gainera, harro adierazi ba omen nekiela bikotea desberdintzen! Harroa ni! Barka diezadatela Pantxoa Karrerek eta irakurle guztiek. Aitor, milesker bihotzez.\nBeraz, kontuz zer izen (eta abizen) erabiltzen dituzuen. Besteengan ere pentsa ezazue, bestela Karrere Ospital bihurtuko delako, eta izotza pareta!\nLeire Narbaiza 2021/01/17 08:45\nArgian 2716. zenbakian argitaratua\nMendian pixka bat ibili den guztiari gertatu zaio halakorik: aldapan gora, tontorra hur ikusi eta poztu, ailegatu garelakoan. Baina aurrera joan ahala, konturatu gara mendi-gainak leku berean segitzen duela, guk metroak egin baditugu ere. Gailur engainagarriak dira horiek, begi bistan daudenak, baina lepotxoak edo dituztenez, helburua bertan dagoela iradokitzen digute, gezurra izan arren.\nIazko martxotik ere hala gabiltza. 2021. urtean sartu gara, aurrekoa gainetik kendu guran, gaitz guztien panazea balitz moduan zifra aldaketa. Gutxi falta delakoan beti, tontorra toki berean, ukiezin.\nGailurra pandemia aurreko bizitza da, eta iragan denbora dugu helmuga. Konfinamendu osoak tontorra hurbil ikusarazi zigun. Ondoren, udako eguraldiak. Orain txertoak.\nTxertoaren promesetik begiratzen diogu maskara bako tontorrari, berehalakoan iritsiko garela sinistuta. Geratzen zaiguna, ordea, luze eta infinitua egingo zaigu, amaiera agerian egon arren, pazientzia eskatzen digulako, hainbatek saldutako ilusio hutsa delako, astoaren azenarioa.\nGailurra zapaltzeko esperantza ez dezala egonezinak zapuztu.\nLeire Narbaiza 2021/01/15 12:00\nGipuzkoako Hitzan 2021eko urtarrilaren 15ean argitaratutakoa\nZapatu gaua da. Gau pandemikoa, etxeratze agindua daukana autonomia erkidegoan. Gainera, elur promesa dabil airean, Filomena ekaitzak gogor jotzen diharduelako. Agian elurrik ez du lagako, baina hotz itzela egiten du, azken egunotan bezala. Sofan, mantaz tapatuta eta telebistari begira egoteko gaugiroa. Egongelan baino goxoago, non?\nPlataforma digitalik ez daukagunok telebista konbentzionala ikusten dugu. Egia esatera, euskara entzuteko modu bakarra ere bada. Gaurkoan, kate jeneralista guztiek Telemadrid dirudite, hango irudi eta arazoak baino ez dituzte ematen eta. Beti izan dira nahiko Telemadrid kanal horiek, baina oraingoan akabua da. ETBko informatiboek ere hori dirudite: Espainiako hiriburuko telebista autonomikoaren sukurtsala.\nMantapeko bunkerretik pantailara begira, zapping azkarra egiten gabiltza, baina dena etsigarria da, Filomena-ren gaineko saio bereziak baino ez daudelako. Bitartean, hemen, Debabarrenean, malutarik ere ez da ikusten. Arratsaldean egin du gurean, Bidea Gara mobilizazioa izan denean, zuritu ez duen arren. Goizaldean, beharbada, etorriko zaigu elurra? Hori da zaleon esperantza bakarra.\nTelebisten panorama negargarri horretan, erpuruak ETB1eko botoia sakatu du. Errutina automatiko baten ondorioz iritsi gara euskarazko kate publiko bakarrera.\nAurretiko itxura negargarria izatetik tamalgarria izatera pasatu da, mingarria ez esateagatik. Euskal Telebistako lehenengo kanalean kantu afari bat ematen dihardute. Kantu afari bat!\nKontu erridikuluagorik ez dut inoiz ikusi: kantu afari bat grabatu eta eman. Afari horiek ez dira ikusteko, bertara joan, afaldu eta kantatzeko diseinatuta daude. Horrela disfrutatzen dira, ez etxetik ikusita, kuxkuxeroen antzera, zulotik begira espiatzen, gonbidatu ez bagintuzte lez. Ez da parte onekoa, horratik.\nSeguru nago baten batek aurpegiratuko didala kategoriako kantariak zeudela. Konforme. Pantxoa Ospital, Pantxoa eta Peio bikotekoa (bai, ikasi dut desberdintzen, baxuena da), eta Aire ahizpak (gutxienez bi, osorik ikusi barik, ez dakit hirurak ote zeuden). Abeslari bikainak, bai. Baina, entzun nahi izanez gero, kontzertuan entzun nahi ditut, ederki disfrutatzeko, ez beste herritar batzuen artean afalostean.\nIkusi nuen zatian, etengabe fokatzen zuten Ospital, baina Aire ahizpak, ia ez. Egia esatera, kostatu zitzaidan jakitea Aire ahizpak zeudela bertan. Tira, emakumeak presente zirela ahotsagatik jakin nuen, ia ez zirelako irudietan agertu, morroskoak azaltzen zirelako pantailan. 7-8 andre ziren, denak elkarrekin. Eta Leteren sehaska kanta (Amaren bularra) kantatu zutenean, laga zieten ohorea, andrazkoen bozak izan ziren bakarrak. Ufa! Bakoitzak bere lekuan behar du. Esan zidaten emaztekiek zabaldu zutela emankizuna, eurak bakarrik kantuan sartu zirelako. Hori ez nuen ikusi.\nPrime time-an kantu afari bat, inongo herri telebistak emango ez lukeena. Diru gehien duen euskal katea euskaldunoi gutxi irizten. Betegarri lanak egiten ikusleak aintzat ez hartzen. Nahita egiten dute, tontotzat gauzkate, edo berdin zaie? Ez dakit aukera guztien artean zein den okerrena.\nJon Maiak (bertsolariak, ez dantzariak) Kantu bat gara aldarrikatu zuen. ETB1eko programatzaileengatik kantu afari bateko begiluzeak garela esan beharko dugu. Tristea, oso tristea!\nLeire Narbaiza 2020/12/18 12:55\nGipuzkoako Hitzan 2020ko abenduaren 18an argitaratua\nHiztegiak artefaktu zoragarriak dira, ikaragarri maite ditut. Eurei esker gaur berba berri bi ezagutu ditut, biak sinonimoak: ezunea eta ezaldia. Euskaltzaindiaren Hiztegi Batuak horrela definitzen du ezaldia: 1-Urritasun aldia, gabezia aldia. 2-Makalaldia, zoritxar aldia. Argi dago, ezaren denbora. Ez. Gure sasoi honetarako ba ote dago hitz egokiagorik? Ez zait iruditzen. Ezinaldia ere egokia litzateke, baina oraindik ez da hiztegian agertzen. Garai hau asko luzatzen bazaigu, dena den, baliteke laster hiztegiratzea. Edo ez.\nSegitu dut aztarrika hiztegietan, eta ezurte berba topatu dut. Maitemindu egin naiz. Sare sozialetan idazten banenbil, begien lekuan bihotzak dituen emotikonoa jarriko nukeen hemen. Hitz egokiagorik aurtengoa bataiatzeko? Ezurtea: urritasun urtea dela dio hiztegiak. Uste dut 2020ak definizioa zertxobait modifikatuko duela, eta ezaren urtea ere badela adieraziko zaigula hurrengo edizioetan, marka guztiak ezeztatu baititu. Ezta?\nEzuneak blaitu gaitu zeharo. Eskasia (ezkasia?) zirrikitu guztietan agertu zaigu, eta inoizkorik gehien ernamuindu. Sekula baino gehiago igarri dugu zer falta dugun, gogoaren klaustrofobia moduko bat sumatu dugu, izpirituak arnasa hartzeko zailtasunak. Dena ezetz denean, dena ezin. Ez.\nKritikorik kritikoenak ere ziur nago Durangoko Azokaren falta igarri duela, gaizki esaka jarduteko baino ez bada ere. Zer esanik ez liburu feriaren fan sutsuok, abenduko erromeria barik geratu gara eta. Ziurgabetasuna dugu nagusi. Noiz ikusiko dugu berriro jendetza noraezean standen artean? Errepikatuko ote ditugu urteroko erromesaldia eta erritualak? Dena ezbaian dago. Ez dakigu. Oraingoz, ez.\nAurrekoan, bikotekiderik ez duen gizonezko batek esan zidan kokoteraino zegoela pandemiarekin, aspaldi ez zuelako harreman sexualik izan. Zehatz-mehatz “zunbatzeko” deseatzen zegoela, zunbatu, txortan egin. Baina dena zela ezina: aplikazioan begiratu baina ezin irten herritik; herrian topatuz gero, ezin elkar ukitu… saltseatu bai, baina besterik ez. Ez.\nInoren haragiaren falta igartzen da. Besteren azala ukitzea, miazkatzea girgiloak eta estriak ferekatzea. Musu, besarkada eta laztan eskasia dago, ukatu egiten ditugu osasunaren mesedetan. Bizikide ez den norbait lauskitu? Ezin da. Ez.\nNegazionistek ere ezetza aldarrikatzen dute, eza delako ukazioaren oinarri. Ez dago gaixotasunik, ez da pandemiarik, ez jarri txertorik. Negazionistei zer esan? Ezari ezetz. Ez, ez, ez!\nBaina pandemia aurretik ere izan zen 2020a. Ez dezagun atzendu otsaila, orduan hasi zelako ezaren festibala. Errefus (hartu hiztegiko lehenengo hiru adieretan) mendia amildu zenean Eitzagan, Zaldibar inguruko herrietakooi ezetza ematen hasi zitzaigunean: ez kezkatu, ez dago gai toxikorik, ez dago isurketa kaltegarririk… Eta oraindik ezetzean segitzen dute, azalpenik ez, barkamenik ez. Ezezkoa ikertzeari Legebiltzarrean. Eta Joaquin Beltranen gorpurik ere ez. Ez.\nAurten ere Leteren heriotzaren 10. urteurrena izan da: Ezaren gudaz baietza sortuz, ukazioa legetzat hartuz, beti aurrera joatea. Ezkorra ezkorrago agertuko ote zen ezurtean, ez?\nEz, ez, ez, ezurterik berriz ez!\nAtzeak erakuts dezala aurreak nola dantzatu\nLeire Narbaiza 2020/12/11 11:00\nGipuzkoako Hitzan 2020ko abenduaren 11n argitaratua\nKatagorriak, paparrak eta dominak\nLeire Narbaiza 2020/12/06 14:10\n2020ko azaroaren 27an Gipuzkoako Hitzan argitaratua\nWikipediatik hartutako irudia\nGauzak gordetzeko joera dut, joera handiegia. Batzuek pentsatuko dute Diogenes sindromearen hasieran nagoela. Baina izen hori ez dut gogoko. Nahiago dut katagorrien modukoa naizela pentsatu; ez bakarrik Edu Lartzangurenek azaldu zigulako filosofo zinikoak ez zuela inoiz zaborrik pilatu, sindromeduna izateak itxura narrasa ere ematen duelako. Gurago, urtxintxak bezala ez hain gora, ez hain trebe, jasotako fruitu lehorrak hainbat biltegitan gordetzen ditudalako irudia.\nKatagorriei ere batzuetan gertatzen zaie ez dakitela non gorde dituzten jasotako ezkur eta intxaurrak, eta hala ibili naiz ni ere aurreko Euskaraldiko txaparen bila, etxeko kutxa, kaxoi eta zurkulu guztietan begira. Berandu izena eman, eta txapa berria jasotzeko ordutegi desegokia niretzat. Bazterrak arakatu, eta bidean makinatxo bat intsignia batu ditut. Esan nezake paparrean eroandako orratzen arkeologia egin dudala —lasai, momentuz ez dut ostrakarik topatu!—. Lomceren kontrakoa, Sahararen aldekoa (paparrera berriro), presoak Euskal Herriratzekoa, euskararen aldeko egitasmo askotakoak (euskara elkarte, mintzodromo, Korrika, Bai Euskarari-koa!), Seaskakoa, Gerrarik ez, propagandakoak (liburu, disko eta tabernetakoak!), Simone de Beauvoir eta Angela Davisen irudia dutenak, errefuxiatuen aldekoa, Itoizen kontrakoa (apurtuta, zelako pena!)… Zaharrena 1992koa da! Baina Euskaraldikoa agertu ez! Agian, indusketa geruza sakonegietan egin dut, eta orratz berriagoak azalago egongo dira, azkeneko gaztainekin.\nIntsignia multzoa ikusita, askotxo begitandu zaizkit; uste dut denak batera ikusteak inpresio hori sortzen duela —urtxintxek ere hori usteko dute fruitu lehor multzoa ikusten dutenean?—, baina nire paparra ez da izan aldarrikatzaileena, ez horixe. Urte lartxo izateak ere badu eragina, jakina. Katamixar zaharra naiz.\nAurkitzen ez dudan Euskaraldikoa, ostera, aldarrikapena baino gehiago ikurra da, hamabost egun hauetan jokatuko dugun rolarena, hain zuzen ere. Eztabaida dezente izan ditugu azken boladan rolen inguruan, eta askotxok esan dute ahobizi intsignia domina zela, ohore bat bezalakoa. Ez nago ados, txapa horrek erronka ere badakarrelako: egoera gehiagotan euskaraz mintzatzea, lehenengo berba euskaraz egitea, ahalik eta gehienetan. Baina elkarrizketetan laguntzea ere badakar, pazientzia irabaztea, kostatzen zaionari adorea ematea, zenbaitetan gure euskara modulatu eta errazagoa egitea hobeto uler diezaguten. Esanahi hori ere badauka paparreko orratzak.\nAhaztu barik sare sozialetan eta Interneten ere euskara gehiago erabiltzea ekarri beharko lukeela. Era berean, euskaraz irakurtzeko ahalegina inplizitu eduki beharko luke. Edo euskara hobea erabiltzekoa; izan ere, ahobizi izateak, erronka izateaz gain, gure kontzientzia ere inarrosi behar duelako. Ahalegin guztia ezin diegu lagako belarriprestei, ezta?\nUrtxintxa honek hau guztiau pentsatu du zoko-mokoetan Euskaraldikoaren bila ibili bitartean. Karraskari sinpatikoei ere ahaztu egiten zaie non dituzten jasotako intxaur eta hurrak. Ondorioz, eta denboraren poderioz, metatu eta atzendutako haziak ernamuindu, eta arbolak sortzen dituzte bazterretan. Gordetako gure txapok ere garatuko ahal dute aldarrikatzen dutena, katamixerrak bezain zuhaitz landatzaile onak izan gaitezen. Oxala!\nLeire Narbaiza 2020/11/30 10:00\nArgia aldizkarian 2710 zenbakian argitaratua\nEmozioz ikusi dut nerabeak eskolara joaten gona jantzita, Mikel izeneko gaztetxoari elkartasuna agertzeko. Eurengandik irten zen ekintza xumea eta ikusgarria. Gonaren aldarria baino gehiago, edozer janzteko askatasuna aireratu nahi zuten, bernak airean lagata.\nAndrazkoek prakak jartzeko eskubidearen alde egin zuten borroka etorri zitzaidan niri burura. Prakak askatasuna zirelako, ezinbesteko gonaren esklabotzatik libre. Borroka hori latza izan zen, ausartzen zirenei marimutil edota maribandera deitzen zietelako: nahikoa emakume ez zirela, edo prostituta. Betikoa.\nOndotxo zekiten zentsoreek prakek marderaren oztopoak kentzen zituztela libreago mugitzeko, noranahi iristeko.\nInguruan baditut andreak ia amama izanda erantzi dutena gona lehenengoz, errehabilitaziora joateko txandala jantzi dutelako, adibidez. Edo alabek negu gorrirako erosi prakak, apropos, galtzak ―pantiak, barkatu polisemia― gehi gona binomioaren desabantailak erakusteko. Ezagutzen ditut emakumeak, oraindik, pijamaren prakak baino jantzi ez dituztenak.\nPandemiaren hedapenari eutsi!\nLeire Narbaiza 2020/11/19 10:00\nGipuzkoako Hitzan 2020ko azaroaren 13an argitaratuta\nAhoa tapatuta daroagu hilabeteotan. Talde oso bat horrela ikustea irudi zarradagarria eta bortitza da, aldi berean. Askotan irudikatu izan da zentsura eta adierazpen askatasun eza ahoa estalita. Baina neurri profilaktiko zuzena da maskara janztea, eta, besterik ez dugun bitartean, modu erraza eta eraginkorra izanda, ohitu eta bizimodua egiten laguntzen digu.\nEgia esatera, maskara ez da oso erosoa; hala ere, dagoena dago, eta aurrera egin behar. Mutur aurrean oihal zati bat izatearen deserosotasuna ez ezik, komunikatzeko zailtasuna ere badakar. Gaitzagoa da parean dugunari zer esan digun aditzea (entzun edo ulertu, hautatu nahi duzuen esanahia), komunikazioa eragozten duelako, jakinekoa da hori, ezpainak irakurtzeko beharra izan barik ere. Gaizki-ulertuak ere eragiten dizkigu, barrea eragin ere bai.\nBaina agintariek berba egiten duten guztietan ez dute maskara eroaten. Hala ere, komunikazioan hanka sartze galantak egin dituzte. Izurria kudeatzen huts askotxo egin dutela begitantzen zait, baina guztiaren gainetik, komunikazioan egin dute kale. Mezu garbirik ez, askotan kontrajarriak, azalpen gabekoak, logika azaldu barik… Jendeak, guk, mezu zuzenak, argiak eta arrazoituak behar ditugu, gero jaramonik egin diezaiegun nahi badute, behintzat.\nEz da pandemian bakarrik gertatu den kontua, zoritxarrez. Aurtengo otsailean ere sufritu genuen inkomunikazioa Zaldibarko zabortegia amildu zenean. Ordukoa okerragoa izan zen, beharbada, ezkutuan ibili zirelako hasieran, ezer gutxi esanda; ondoren mezu kontrajarriak emanda. Noraezean laga gintuzten Eitzaga inguruko herritarrok, eta oraindik ere inork ez digu ganorazko azalpenik eman, ez ardurarik hartu. Kasu bietan mezuen transmisioa —edo transmisio eza— gaztelaniaz egin da nagusiki, eta euskaraz egin denean, berandu, eskas eta txarto egin da.\nDrogarik gabe, atsedenik ez! famatuaren bertsio pandemikoa zabaldu zuten urriaren hondarrean Urkulluren Twitterren kontuan: “[…] Neurri horien helburua da koronabirusaren hedapenari eustea”. Irakurri genuen askok bai barreari ezin eutsi! Ibili zen adar-jotzearekin konturatuta, txioa borratu, eta “Neurri horien helburua da koronabirusaren hedapenari etetea” ez zuten argitaratu, bada? Berridazketa gutxi egindakoak dira lehendakariaren kontua kudeatzen dutenak, horratio! Twitterren ez ezik, Irekia webean ere hala jarri zuten, bertatik kopia-pega egin zutelako. Jakina, horretan —kopiatzen— ere jakin egin behar da-eta. Arte pixka bat, mesedez!\nBaina pasa den astean Urkulluk onartu zuen txio batean lan asko egin gabe dituztela: “Ez dut ahazten egiteke daukagu lan itzela”. Hori da, egiteke dauzkaten lanak osasun publikoan, hezkuntzan, zaintzan, kulturan… Egiteke, ez dutelako egin, hain zuzen ere, egiteko obligazioa izanda! Onartzea ez da gutxi horrelako baten ahotik (eskutik?) etorrita. Pena akats gramatikala izatea, agintariek ez dutelako inoiz gaizki egin dutela aitortzen, karguak berarekin urguilua balekar bezala. Urguilua.\nUrkulluren komunitate kudeatzaileak —community manager izendatzea gehiago gustatuko zaie, ziur— zalditik astora eta astotik lurrera dabiltza. Baina beti euskarazko mezuekin (ezin ahaztu Google Translate erabilita idatzitakoak) gertatzen zaie, zelako kasualitatea! Eta Euskaraldiaren atarian!


Campo Filósofo-n ditugu jada Navel Cara Cara laranjak\nCampo Filósofo-n prest ditugu jada Navel Cara Cara laranjak. Ezagutzen dituzu?\nNavel Cara Cara laranjak ezin hobeak dira mahairako laranjen artean, eta baita zukutarako ere, mami gorrixka eta trinkoa dute. Oso barietate gozoa da eta garraztasun baxua du. Haren zaporeak gereziena, arrosa petaloena eta masustena gogorarazten du.\nAprobetxatu oraintxe bertan nobedadea. Heldutasun punturik onenean daudenean biltzen ditugu, zapore eta testura bikaina gorde dezaten, eta 24/48 orduko epean bidaltzen dizkizugu etxera, soroan jaso berri.\nLotura honetan egin dezakezu Navel Cara Cara laranjen eskaera: Navel Cara Cara laranjak erosi


Kaixo Batxi 2ko ikaslea naiz eta erizaintza egiteko asmoa dut datorren urtean. Printzipioz, plan berrian egin nahiko nuke. Galderak dira: plan zaharrean zein espezializazio daude erizaintzan? zein espezializazio ezberdin egongo dira plan berrian? — Unibertsitatea.Net\nKaixo Batxi 2ko ikaslea naiz eta erizaintza egiteko asmoa dut datorren urtean. Printzipioz, plan berrian egin nahiko nuke. Galderak dira: plan zaharrean zein espezializazio daude erizaintzan? zein espezializazio ezberdin egongo dira plan berrian?\nUnibertsitatea.net Iparrorratza Zerbitzua - 2009/04/02\nZure galderei banan banan erantzuten saiatuko gara.\n2009/10 ikasturtean Erizaintza ikasketak plan berrian egin daitezke?\nEuropar Batasuneko herrialdeetako unibertsitateek, 2010. urterako Bolognako prozesua martxan jarri behar izango dute. 2009/2010 ikasturtea izango da praktikan martxan jarriko den ikasturtea, nahiz eta titulazio batzuk hurrengo ikasturterako geratuko diren. Eta Euskal Herrian non ikasi daiteke Erizaintzan diplomatura? Zein ikasturtetan martxan jarriko dituzte ikasketa plan berriak?\nUPV/EHUn Leioan eta Donostian ikasi daiteke eta ikasketa plan berriak 2010/11 ikasturtean martxan jarriko dira. Informazio gehiago\nGasteizko Erizaintzako Unibertsitateko Eskolan (UPV/EHU unibertsitatera atxikitutako ikastegia) Gasteizen ikasi daiteke eta ikasketa plan berriak 2010/11 ikasturtean martxan jarriko dira. Informazio gehiago\nNafarroako Unibertsitatean Iruñan ikasi daiteke eta ikasketa plan berriak noiz jarriko diren martxan zehaztu gabe dago. Informazio gehiago\nUPNA/NUPen Iruñan ikasi daiteke eta ikasketa plan berriak noiz jarriko diren martxan zehaztu gabe dago. Informazio gehiago\n2009/10 ikasturtean Erizaintzan diplomatura ikasketa-plan berrian egitea nahi baduzu, informazio ziurra eskuratzeko gure aholkua ondorengoa da:\nIkasketa hauek eskaintzen dituzten fakultateko idazkaritzekin harremanetan jarri eta ikasketa-plan berriak noiz jarriko dituzten martxan galdetu.\nEta datorren ikasturtean oraindik plan zaharrak eskaintzen badituzte, plan zaharra eta berrien arteko uztarketa nola egingo den galdetu.\nPlan zaharrean zein espezializazio daude Erizaintza ikasketetan?\nErizaintza ikasketen plan zaharrean ez dago espezialitaterik. Erizaintza ikasketak egin ondoren, EIR froga egin behar da espezializazio bat ikasi ahal izateko. Gaur egun lortu daitezkeen espezialitateak Emagina eta Osasun Mentala dira. Espezialitate hauek erresidentzia sistemarekin egiten dira, medikuak MIRean egiten duten antzera. Baina alde bat dago bien artean, erizainek Erizaintzan diplomaturaren titulazio orokorrarekin beste esparru batzuetan (gehienetan) lan egin dezakete eta medikuek ez. 450/2005 Errege Dekretuan erizaintzako espezialitateak zehazten dira eta espezialitate berrien sorkuntza erregulatzen da. Hauek dira:\nErizaintza Obstetriko-Ginekologikoa (Emagina).\nErizaintza Osasun Mentalean.\nErizaintza Lanean eta Lan-osasunean.\nErizaintza Zaintza Mediku-kirurgikoan.\nErizaintza Familian eta Komunitatean.\nGaur egun dekretu honek garatu gabe jarraitzen du eta hasieran aipatu ditudan bi espezialitateak bakarrik daude erizaintzan. Beraz, Emagina edo Osasun Mentalean bakarrik espezializatu daitezke erizainak oraingoz.\nErizaintza egin ostean dauden espezialitateei buruz informazio gehiago eskuratzeko ondorengo web guneak aztertzea gomendatzen dizugu:\nEspainiako Zientzia eta Berrikuntza ministerioaren (MICINN) Erizaintza espezialitateei buruzko orrialdea.\nEspainiako Erizaintza Elkargo Ofizialen Kontseilu Orokorra: Erizaintzaren espezialitateak web gunea.\nArabako Erizainen Elkargo ofiziala.\nBizkaiko Erizainen Elkargo ofiziala.\nGipuzkoako Erizainen Elkargo ofiziala.\nNafarroako Erizainen Elkargo ofiziala.\nErizaintza ikasketa plan berrian zein espezializazio desberdin egongo dira ?\nBolognako prozesuan aldaketarik handienak datorren bi urteotan emango dira, titulazio mapa berriak eta ikasketa-plan berriak ezartzerakoan. Beraz, Erizaintzako ikasketa-plan berriak ezartzen dituztenean jakin ahal izango ditugu gaur egungo ikasketetan eragingo dituzten aldaketak. Bitartean, Iparrorratza orientazio-zerbitzuaren Esteka Interesgarrien atalean\nBolognako prozesuaren gaineko informazio gehiago aurkituko duzu.\nErizaintza ikasketak bukatu eta gero zer?\n- Salud menta\nAzterketa: plaza hartzen dutenak bi urteko residentzia egiten dute (praktika+ teoria: ordaindu egiten diete)\n- Osasun publikoa: listetan apuntatu/curriculuma bidali.\n1- lista orokorrak:\n2- lista espezifikoak: urgencias, UCI, Quirófano eta Pediatria. Nola sartu hauetara? 3 hilabete esperientzia edo titulo:experto, especialista en.. eta osakidetzak ematen dituen kurtsoak (hauetan parte hartzeko ezin da lanean egon) Esan dute arlo hauetan 4 urteko esperientzia edukita arlo hauen inguruko espezializazio ofizialak agertzen direneanà azterketa bat egin eta titulua emango dizutela.\n- Osasun pribatua: curruluma bidali\nOPE: oposición a plazas fijas de interinidades. Plaza batzuk eskaintzen dira (espainia mailan) eta nota hoberenak ateratzen dutenak hartuko dituzte, besteak bi listen artean aukeratu behar dute\n- Sustitución: bi hospitalea aukeratzen dituzula\n- Interinidades: lurraldeak (Guipúzcoa, bizkaia, ...)\n4. Beste bideak: erizainak Osakidetzaz aparte beste lekuetan ere egin dezakete lan eta aukera horiek Diputazioatik, Gobernutik, .. etortzen dira.


Política social y servicios sociales : Estadística de servicios sociales y acción social. Gasto público en servicios sociales 2012-2015. Comunidad Autónoma de Euskadi = Gizarte-zerbitzuen eta gizarte-ekintzaren estatistika. Gizarte-Zerbitzuen gastu publikoa 2012-2015. Euskal Autonomia-Erkidegoa


Ekainaren 1era arte atzeratuko da autolikidazioak eta aitorpenak egiteko epea - etakitto.eus\nEkainaren 1era arte atzeratuko da autolikidazioak eta aitorpenak egiteko epea\nETA KITTO 2020, Api 02\nGipuzkoako Foru Aldundiak ekainaren 1era arte atzeratu die urteko lehen hiruhilekoari dagozkion autolikidazioak eta aitorpenak aurkezteko epea autonomo, mikroenpresa, enpresa txikiei eta beste zergadun talde batzuei (irabazi asmorik gabeko elkarteei, adibidez).\nNeurri honekin, zergadunen kolektibo honek BEZaren eta PFEZaren atxikipenen lehen hiruhilekoko ordainketak atzeratu ahal izango dituzte. “Covid-19 gaitzak sortu duen egoerak lurraldeko eragile ekonomikoei sortu dizkien zailtasunekin sentsibilizatzen du neurriak”, Aldundiaren berbetan. Honek, praktikan, 225 milioi euroren zerga bilketa atzeratzea ekarriko du, aurreikuspenen arabera.\nLanbide eta ERTEak\nLanbidek jakitera eman duenez, ez da nahitaezkoa izango bertan izena ematea ERTEtatik eratorritako prestazioak ezapidetzeko. “SEPEko zuzendari nagusiak konpromisoa hartu du ERTEen prestazioak izapidetzeko, eragindako pertsonek beren eskaria beren autonomia-erkidegoko enplegu-zerbitzuan inskribatuta izatea eskatu gabe“, adierazi du Lanbidek.\n#aitorpenaautolikidazioaBEZekonomiaGipuzkoako Foru AldundiaOgasunaPFEZ\n« San Andres egoitzako egoiliar bat hil da koronabirusaren eraginez Emakumeak gizonak baino zaurgarriagoak izateko arrazoiak azaltzen ditu Ana Galarragak gaurko atalean »


Alberto V.a Bavariakoa - Wikipedia, entziklopedia askea.\n61. Bavariako dukea\n1550eko martxoaren 7a - 1579ko urriaren 24a\n← William IV, Duke of Bavaria (en) - William V, Duke of Bavaria (en) →\nMunich, 1528ko otsailaren 29a\nMunich, 1579ko urriaren 24a (51 urte)\nArchduchess Anna of Austria (en) (1546 (egutegi gregorianoa) -\nWilliam V, Duke of Bavaria (en)\nErnest of Bavaria (en)\nMaximiliana Maria von Bayern (en)\nGeorg von Hegnenberg-Dux (en)\nMechthild of Bavaria (en)\nAlberto V.a Wittelsbachekoa, Zintzoa (alemanieraz, der Grossmutige)(Munich, 1528ko otsailaren 29a - Munich, 1579ko urriaren 24a) Bavariako dukea izan zen 1550etik bere heriotzaraino.\nAlberto V.a Wittelsbachekoa Munichen jaio zen 1528ko otsailaren 29an. Gurasoak Gilen IV.a eta Maria Baden-Sponheimekoa izan ziren eta amaren aldeko aitona-amonak, berriz, Filipe Baden-Sponheimekoa eta Elisabet Palatinadokoa.\nMaria Ana (1551-1608), Karlos II.a Estiriakoarekin eskondua\nWikimedia Commonsen badira fitxategi gehiago, gai hau dutenak: Alberto V.a Bavariakoa\nOrriaren azken aldaketa: 15 azaroa 2019, 23:26.


Ogasunak aitorpenen %90 itzuli ditu, hau da, 216 milioi euro guztira\nHacienda tributaria ha devuelto 216 millones de euros\nOgasunak aitorpenen %90 itzuli ditu, hau da, 216 milioi euro guztira asteazkena, 2009.eko ekainak 24\nOrain arte jaso diren 315.670 aitorpenetatik %80 itzultzekoak izan dira\nGuztira, eta oraindik behin-behinekoak diren datuen arabera, atzo, asteartea, ekainaren 23a, itxi zen Errenta 2008 kanpainan 315.670 aitorpen jaso dira, eta 332.000 izatea espero da (iaz baino 5.000 gehiago). Horietatik %80 itzultzekoak izan dira -251.826- (aurreko kanpainan %72 itzultzekoak izan ziren), eta gainerako 63.844 aitorpenak, ordaintzeko.\nOgasunak aitorpenen %90 itzuli ditu (226.290, iaz baino 17.000 gehiago), eta zergadunen kontuetan 216 milioi euro sartu dira, iaz baino 48 gehiago. Batez beste, itzulitakoa 955 euro izan da, aurreko kanpainan baino 151 euro gehiago.\nErrenta 2008 kanpainaren behin-behineko datuak gaur goizean eman ditu prentsaurrekoan Álvaro Miranda Simavilla bigarren presidenteordeak eta Ekonomia eta Ogasun kontseilariak. Prentsaurrekoan, José Ignacio Pérez de Albéniz Nafarroako Ogasuneko zuzendari gerentea alboan izan du.\nMiranda kontseilariaren esanetan, errentaren kanpaina “normaltasun osoz” garatu da, eta modu positiboan baloratu ditu gaur aurkeztutako datuak, batez ere itzultzeko izan diren aitorpenei dagokienez. Kontseilariaren esanetan, aurtengo dedukzioak handiagoak izan dira, besteak beste, 440 euroen neurria aplikatu delako, eta horren eraginez presio fiskala jaitsi delako, bereziki errenta ertain eta txikietan.\nHerritarren onarpen eta gogobetetze maila handia\nOrain arte jasotako 315.670 aitorpenetatik, Ogasunak 169.675 etxeetara bidali zituen, eta horietatik %90 onartu ziren (153.436, hau da, jasotako aitorpenen %48). Bestalde, orain arte jasotako aitorpenen %29,7 (93.957) entitate laguntzaileetan egin dira. Amaitzeko, %11,6 (36.499) Internet bidez egin ziren, iaz baino %16 gehiago; %8,28 (26.141) Ogasunaren bulegoetan egin ziren, eta gainerako %1,8 eskuz egindako aitorpenak izan ziren (5.637).\nErrenta-kanpainaren web orrian izandako sarbideek gora egin dute nabarmen iazko urtearekin alderatuz gero. Zehatz esanda, 250.000 sarrera baino gehiago egon ziren, hau da, aurreko kanpainarekin alderatuta %50eko hazkundea izan dute. 117.912 pertsona sartu ziren web orrialdean guztira. Herritarrek gehien erabilitako zerbitzuak “zenbat ateratzen zait” programa (62.919 sarbide), datu fiskalen kontsulta (42.047 sarbide) eta aitorpena berriz inprimatzea (18.381 sarbide) izan dira.\nOgasunaren telefono bidezko inkestari dagokionez -625 herritarri egin zitzaien asebetetze maila neurtzeko eta kanpainan hobekuntza-aukerak identifikatzeko-, emaitzen arabera zergadun gehienak (%74) “asebeteta” edo “oso asebeteta” daude errenta-kanpainarekin, eta %11 ez dago “asebeteta”. Inkestari erantzun dioten zergadunen %85ek datorren urtean errenta-aitorpenaren proposamena etxean jaso nahi dute.\nModu positiboan baloratuko alderdiak hauek dira: jasotako tratua (10etik 9 lortu du), bizkor eta kalitate handiz artatu zituztela, bai Ogasunaren bulegoetan bai entitate laguntzaileetan.


ARTATZA - Cesare Pavese\nVERRA LA MORTE I AVRA I TUOI OCCHI\nTU NON SAI LE COLLINE (EZ DITUZU MUINOAK EZAGUTZEN)\nGENTE SPAESATA (GIZON SUTRAIGABEAK)\nLA PUTTANA CONTADINA (EMEGALDU BASERRITARRA)\nCESARE PAVESE: ERRESISTENTZIAREN POETA HAUNDI BAT\nZUK EZ DITUZU EZAGUTZEN\nLO PASATZEN DUZU GAUA\nGOIZAK GARDEN IRAGAITEN DIRA\nLAN EGITEA NEKAGARRIA DA\nHELDUREN DUN HERIOTZA ETA HIRE BEGIAK UKANEN DITIN\nHERIOTZA ETORRIKO DA ETA ZURE BEGIAK UKANEN DITU\nLAN EGITEAK NEKATZEN DU\nKLAR ETA HUTSIK...\nHERIOTZA ETORRIKO DA ETA ZURE BEGIAK IZANEN DITU\nCesare Pavese. Aurkezpena\nIl campo di granturco, 1941\neuskaratzailea: Joakin Balentzia\n«Il giorno che mi fermai ai piedi di un campo di granturco e ascoltai il fruscio dei lunghi steli secchi mossi nellária, ricordai quelcosa che da tempo avevo dimenticato. Dietro il campo, una terra in salita, c'era il cielo vuoto»\nArtatza baten ondoan gelditu nintzen egunean, haizearen higiduran kikilu luze eta idorretako kirrizka aditzerakoan, aspaldian zerbait ahaztu gogoan izan nuen. Artatzaren atzekaldean aldapa eta zeru hutsa zeuden. «Itzultzeko tokia da», erran nuen eta istantean eskapatu nintzen, bizikletaz, urruti egon zedin norbaiti notizia eraman behar banu bezala. Artatza guztietatik eta zeru huts guztietatik urrun zegoena neu nintzen. Egun hartan soro bat izan zen: bide baten gainean harkaitz zintzilik edo mendiska baten bihurgunean zuhaitz isolatu bat edo haitz baten bazterrean mahatsondo bat izan liteke. Zenbait aintzin solas natur figuretan mamitzen eta konkretatzen dira garaietan zehar. Neuk ez ditut aukeratzen figura hauek: sortzen badakite beraiek, agertzen nire bidean une justuan, gutxiena pentsatzen dudanean. Ez dut inor ezagun beraren antzeko diskretasuna duenik.\nKontenplatzea ausartzen naizen istante gutxitan artatzak erraten didana, itxadoten egin arazi duenak erraten duena da eta deus ezin izaten zela berarik gabe. «Hemen nauzu» sinpleki dio itxadoten egin arazi duenak, baina inork ez dio kentzen nagusi bezalakoari botatzen diot zeruari kikilu apalen artean, objektuaren beste aldetik begiratzen banu bezala berez azal dadila ia itxadoten bezala, ongi jakiten berak duena bakarrik prometa daitekeela eta keinu zakarregi batek guztia erdipurdika hondora lezakeela. Ezer ez dit zorrik soro harek eta isilik egotea besterik ez zait gelditzen eta nire baitan bera sartzen uztea. Artatza eta kikilu idorrak mantso-mantso kirrizkatzen naute eta ene bihotzean gelditzen dira. Gure artean ez dago hitzik. Hitzak aspaldian eginak izan dira.\nNoiz egiazki? Ez dakit. Ezta ere ez dakit zer solas egin zezaketen artatza eta mutiko baten elkarren artean. Baina egun batean gelditu nintzen, ziur (nirekin denbora geldi zedin bezala) eta gero biharamunean, eta beste egun batez, urtaro oso baterako eta bizitza baterako, honako soto baten aurrean; eta hura izan zen muga bat, horizonte familiar hat hortan zehar mendiska apalak, hain urruti ziren eta, garden egiten ziren leiho batean aurpegiak bezala. Oihan horian urrats bat ematen ausartzen nintzen bakoitzean soroak hartu behar izaten ninduen bere boz zartakatsu eta eguzkitsuaz; eta nire erantzunak ziren keinu zuhurrak, noizean behin zakarrak, zeinekin hosto ebakorrak baztertzen bait nituen, aihenbelarretaranz inklinatzen nintzen, eta kikilu luzetan zehar zeruaren hutsunea begiratzen nuen. Isiltasun hilkor bat zegoen zartaka hartan, basamortuzko lekurik hertsiarena, zeru urrunean irekiz bizi ezezagunaren promes bat, helezin eta erakarkorra mendiskak bezala.\nOrduko denbora gelditu zela badakit gaur oraindik artatzaren aurrean ukigabekoa berrartzen dudalako. Kirrizka mugiezin bat da. Segurtasun bat dudala nire aurrean aditzen dut, nire zain zegoen laku baten hondoa ukitu izan banu bezala, eternalki berdina. Desberdintasun bakarra da orduan ausartzen nintzela keinu zakarrak egiten, soroan mendiska familiarrei. Orduan nintzen ume bat, eta ume baten osoa hil da garrasi hori ezik.\nOrduko denbora gelditu zela badakit gaur oraindik artatzaren aurrean ukigabekoa berrartzen dudalako. Kirrizka mugiezin bat da. Segurtasun bat dudala nire aurrean aditzen dut, nire zain zegoen laku baten hondoa ukitu izan banu bezala, eternalki berdina. Desberdintasun bakarra da orduan ausartzen nintzela keinu zakarrak egiten, soroan mendiska familiarrei. Orduan ume bat nintzen, eta ume baten osoa hil da garrasi hori izan ezik.\nSoto baten urtaroa udazkena da, arto iladen atzekaldean landa guztia esnatzen delarik. Bozak entzuten, uztak egiten, gauez suak pizten dira. Soroaren mugiezintasunak baita ere gauza hauek ditu, baina zenbait distantzia baten antzera, adarren artean promes antzemanak bezala. Hostoen idortzeak zeru tarteak gero eta haundiagoak irekitzen ditu, mendiska urrunak biluzidiago erazagutzen ditu. Atzean dagoenaz ere pentsatzen da, eta oihanaren bazterrean gaueko presentzietaz. Noizean behin oroimenean igotzen da hosto horien zartaka, eta ikaratzen du urrats ezezagun eta beldurtu baten gurgura bezala, borrokan gorputzen debatitzea bezala. Orain, urruntasunean, gauza bat bakarra dira gaueko sutzarrak mendisketan eta soroko kikilu lainotsuen artean iluntzea. Bakarrik lasaitzen du ideiak mutikoa dela lurrera bota dena ezkutatuz, eta kikiluetatik zintzilik egonen direla nihar laborariak biltzera etorriko diren artaburu lodiak. Eta bihar mutikoa ez da jadanik egonen.\nGauza hauek gertatzen dira nire zain dagoen artatzaren aurrean gelditzen naizen bakoitzean. Berarekin solas egin nezan bezala, nahiz eta solasa egin zen orain urte anitz eta hitzak galduak dauden ere bai. Niri aski zait erran dudan begirada ezkutatu hori, eta zeru hutsa betetzen da mendisketaz eta itxuretaz.


Beste produktu batzuk | AVIA Energias\nAdaptados a las necesidades \nHasieraProfesionalakLubrifikatzaileakLubrifikatzaile industrialakBeste produktu batzuk\nGure oinarri mineraleko olio hidraulikoak oso finduak eta zahartzearekiko erresistenteak. Gainera, BOSCH REXROTHen homologazioa dute. H1 homologazioa (elikagaien kalitatea) duten produktuak ere eskaintzen ditugu.\nAVIA SYNTOFLUID PE-B\nOinarri sintetikoko olio hau olio hidraulikoen kontzeptu berritzailea da, eta haren erabilera oso positiboa da iraunkortasunaren ikuspegitik. Produktu hau hidrokarburo sintetikoetan (PAO) dago oinarrituta. Erabili gabeko potentzia-erreserbak erabiltzen ditu, eta olio biodegradagarriak behar diren esparruetan erabil daiteke.\nEngranaje eta ardatzetarako\nAVIAren RSX-F sortak eraginkortasun maila aparta du ardatz eta engranaje mota guztietan. Beharrezko aplikazio-ezaugarrien arabera, olio mineralak edo sintetikoak eskaintzen ditugu. Produktu sortak FLENDERen homologazioa du.\nAVILUB GLEITOEL CGLP giden olioek olio disolbagarrietatik bereizteko ahalmen handia dute, baita anti-stick slip propietate handia ere. Ahalmen itsasgarri handia du, eta horri esker, gida horizontal eta bertikaletan erabil daiteke.\nGehigarri kopuru handia dugu, gure bezeroen behar guztiak betetzeko: desinfektatzaileak, bakterizidak, apar-kontrakoak, pHa handitzen dutenak, korrosioaren inhibitzaileak eta abar luze bat.\nAVIAn, lubrifikatzaileen inguruko osagarri sorta osoarekin egiten dugu lan, eta gure katalogo handian, lubrifikatzaileekin lotutako edozein arazoren konponbidea dago. Besteak beste, emultsioak egiteko nahasgailu automatikoak, fluidoak ateratzeko ponpa pneumatikoak, olio-bereizgailuak eta iragazpen-makinak ditugu eskaintzan.\nBehera kargatu AVIA industriarako lubrifikatzaileak PDFa


Erabiltzaileek gaurtik aurrera 905 zenbakiak deskonektatzeko eska dezakete. | Consumer\nErabiltzaileek gaurtik aurrera 905 zenbakiak deskonektatzeko eska dezakete.\nAurrezenbaki hau duten telefonoetara egindako deien prezioa %9 igo da\narabera: Astelehena, 2009ko urtarrilaren 12a\nGaurtik aurrera, erabiltzaileek 905 aurrezenbakia duten zenbakietarako sarbidea deskonektatzeko eska diezaiekete telefonia-konpainiei. FACUA kontsumitzaileen erakundeak jakinarazi du linea horietara egindako dei faltsuen fakturazioa salatzen duten 1.500 erabiltzaile-kasu baino gehiago jaso dituela.\nElkarte horrek gogorarazi du zenbaki horietara egindako deien prezioak duela gutxi igo ondoren, bigarren neurria dela Telekomunikazioetako Estatu Idazkaritzaren (Setsi) 2008ko abenduaren 4ko ebazpenak ezartzen duena; horren bidez, 905 telefono-kodea tarifa gehigarriko zerbitzuei esleitu zaie.\nEbazpen horren arabera, erabiltzaileek deskonektatzeko eskubidea erabil dezakete Estatuko Aldizkari Ofizialean (BOE) abenduaren 12an argitaratu eta hilabete igaro ondoren. “Arau horrekin, Setsiak telefono-lineei eta linea horien ardura duten enpresei tarifa-igoera handia oparitu die”, salatu du FACUAk.\nAbenduaren 13tik aurrera, 905 aurrezenbakia duten telefonoetara deitzeko finkatutako gehienezko prezioak, eta ondoren, 4koak (telebistako lehiaketetakoak), Telefónicak eta Onok aurrez aplikatutakoak baino %9,1 garestiagoak dira.\n“Bi konpainiek tarifa-igoera handia aplikatu zuten 2008an, 0,95 eurotik 1,10 eurora (gehi BEZa) igaro baitziren, eta orain, Estatu Idazkaritzaren erabakiarekin, 1,20 eurokoak dira (beti gehi BEZa). 2008an metatutako igoera %26,3koa izan da”, azaldu du FACUAk.\n905 deskonexio números-eu


eLumaren Kilima: 2014/12\nGabon Zaharra eta Urte Berri On!\nALEMANIA: Izpiritu gaiztoak aldentzeko suartifizialak botatzen dituzte. Mahai gainean janaria uzten dute, aulki batetik jausi egiten dute eta suzko gazteluak erretzen dituzte.\nITALIA: Arropa gorria jartzen dute sorte ona izateko eta gauza zaharrak lehiotik botatzen dute.\nEUSKADI: Banan- banan 12 mahats jaten dute desio bat eskatuta.\nTXINA: Bederatzi egun dirau otsailean. Etxea garbitzen dute sorte txarra botatzeko.\nKOREA: Ilargi beteko eguna da. Ezin dute gau osoan lo egin bekaina zuri bihurtuko direla uste dutelako.\nINDIA: Urrian eta azaroaren arteko artean dago eta 5 egun dirau.\nARGENTINA: Panpinak erretzen dituzte ispiritu gaiztoak garbitzeko. Mahatsak jan beharrean mahats-pasak jaten dituzte.\nBRAZIL: Olatuen gainetik salto egiten dute eta loreak uretara botatzen dituzte eta jendea zuriz jantzita hondartzan batzen diru.\nBENIN: Oiloak hiltzen dituzte jateko eta danborra jotzen dituzte dantzatuz.\nSUDAFRIKA: Mozorratu egiten dira eta danborrarekin dantzatzen dute.\nZELANDA BERRIA: Urte berriaren sartzen lehenengo herrialdea da.\nTONGA: Urteko azken egunean zuzien argiaz beteko dira.\nEGHOSA WILFRED NOMAYO. 3. ZIKLOA TALDE ZURIA. EZKIA GELA\nfamiliarekin hitz eta pitz.\nturroia jan eta jan.\nopariekin bai on!\nAINTZANE RAYA. TALDE LARANJA 3. ZIKLOA. EZKIA GELA\nOlentzero Travellin' Brothers Big Band\nEguberriaren ezaugarri orokorrak\nEguberriak edo Gabonak (abenduaren 24 tik)Eguberri aurreko egunetatik Errege egunera bitarteko egunak dira.(urtarrilak 6 arte).\nEguberrietako ospakizun zabalduenetakoak otoruntzak dira. Familia mahai inguruan biltzen da. Euskal Herrian, ospatzen dira Gabonetako afaria, Eguberriko bazkaria, Gabon zaharreko afaria eta Errege eguneko bazkaria.\nGabonetako hiru kolore nagusiak baita Santa Clausenak ere hauek dira: berdea, zuhaitzetakoa, zuria elurrena eta gorria bihotzarena. Gabonetako zuhaitza, Alemanian erabiltzen hasi zen XVIII. mendean. Ordutik oso ohitura zabalduta dago munduan zehar, izeia ipintzea kalean, zein etxean, hain bat apaingarriekin, bola, argiak eta beste apaingarri askorekin. Douglas izeia da ohikoena. Kaleetan, argi bereziak, jaiotzaren irudiak(Jesus, Maria, Jose, astoa, idiak, aingeruak, ardiak, Ekialdeko Aztiak eta gehiago), ezkilak, kandelak, galtzerdiak eta zapatak apaingarri tipikoen artean ditugu.\nAustrian XIX. mendeko hasieran "Stille Nacht, heilige Nacht" (Silent night, Noche de paz edo Gabon gaua) abesti famatua konposatu zuten, urte batzuk geroago "Jingle Bells" sortu zuten. "Hator hator" Euskal Herriko abesti ezaguna Jesus Guridik egin zuen.\nVienan hiriko orkesta Filarmonikoak urtero urtarrilaren 1 ean urteberri-egunean, kontzertu bat egiten du, eta mundu osorako zuzenean ematen dute. Emanaldi hau lehen aldiz 1939 eman zen.\nOhitura zaharra da munduan zehar umeei opariak ematea Gabonetan. Klasikoa da misterio giroa sortzea oparien ekarlearekin. Mundu mailan hedatu da Bizarzuriren irudia, Espainian eta Latinoamerikako herrialde batzuetan Errege Magoak eta azken hamarkadetan Olentzero.\nLeire Muxika. 3. zikloa. Talde Zuria. Ezkia gela\nPublicado por Landako Eskola en 12:01 No hay comentarios:\nNerea oso lagun ona da, 11 urte ditu, aurpegi alaia eta biribila du, sudur txikia, espain laburrak, lodiak eta oso ilunak ditu begi gaztain koloretakoak eta handiak, esku txikiak eta lodiak ditu, oso laburrak dauzkate, eta hankamotza da. Ile gaztain kolorekoa eta oso luzea du.\nOso neska lasaia, beti irribarre batekin ahoan.\nNirekin oso ondo portatzen da jolasetan galtzen ez da hasarratzen\nda baina guztion laguna da.\nNeba bat du, Aitor izenekoa, 12 urte ditu eta institutoan dago. Nerea saskibaloira jolasten hasiko da, eta oso pozik dago gogo handia du hasteko eta ondo jokatzea espero dut.Tenisera jolasten du Arriputzuetako zalaian. Ostiralean joaten da jolastera Naiarekin.\nBere desira katu bat izatea da, ia denok daukagulako:\nGabonetarako katu bat eskatuko du. Berak persa bat nahi du, ile askorekin eta zuria.\nTxalet baten bizi da. Oso handia, gainera bere etxe aurrean parke bat dauka futbol zelai eta guztiz.\nNire lagun onena da eta betirako izatea espero dut.\nAitziber Aguirre talde urdina 3. zikloa\nEguberriaren ezaugarri orokorrak Eguberriak edo...\nDeskribapenaNerea Nerea oso lagun ona da, 11 urte ...


Otsailaren 27an “Zergatik erabaki?” mahai ingurua streaming bidez Potxoenean ikusteko aukera | Usurbildarrak aurrera\n← Usurbilgo Udalak ostiraleko eraso sexista salatzeko elkarretaratzea deitu du\nDispertsio politikaren ondorioz urteko bigarren auto istripua gertatu da Darocan →\nOtsailaren 27an “Zergatik erabaki?” mahai ingurua streaming bidez Potxoenean ikusteko aukera\nGure Esku Dago mugimenduak Herritarron Ituna lantzen hasteko hiriburuetan antolatu dituzten mahai inguru zikloak streaming bidez zuzenean eskaintzen ari da. Usurbilen ere aurreko saioak streaming bidez jarraitzeko aukera egon da. Aste honetan, otsailaren 27an (asteartea) azken saioa eskainiko da, “Zergatik erabaki?” lemapean. Berez, otsailaren 14an Iruñean egitekoa zen hitzaldi hau eta atzeratua izan zen.\nAstearteko gai nagusia “Herritartasuna” izango da. Mahai ingurua Nafarroako Baluarte Jauregian egingo da eta arratsaldeko 19:00etan hasiko da. Usurbilgo Gure Esku Dagok antolatuta, arratsaldeko 19:00etatik aurrera streaming bidez zuzenean ikusteko aukera egongo da, Potxoenean (ez Sutegin): “Streaming bidez ikustera gonbidatu nahi zaitugu oraingoan ere. Adi, oraingo honetan Potxoenean egingo dugu saioa! Hurbildu eta parte hartu!”\nIruñeara joan daiteke baina aurreaz izena eman behar da Gure Esku Dagoren webgunean. Hauek izango dira bertan parte hartuko duten gonbidatuak:\nMaialen Huarte (moderatzailea)


amaia albes | Mondraberri Arrasateko Ataria\nAnne Igartiburuk Amaia Albesen diseinu batekin distira egin du Zinemaldiko alfonbra gorrian\nArgazkia: Woman. Amaia Albes diseinatzaile arrasatearrak aurten Donostiako Zinemaldiaren 69. edizioaren inaugurazio ekitaldian Anne Igartiburu aurkezlea jantzi du. Aurkezleak eskotea asimetrikoa zuen soineko zuri bat jantzi du. Ez da Amaia Albesek 'Zinemanldiko izarrak ikusten' ekimenean parte hartzen duen lehen urtea....\nAlbes aurreko hiru urteetan ere aritu da zinemaldian bere diseinuekin. Amaia Albes eta Loreak Mendian diseinatzaile arrasatearrak Zinemaldira joango diren modako enpresen artean egongo dira aurten ere. Albes aurreko hiru urteetan ere aritu da zinemaldian bere diseinuekin.Irailaren 17tik 25era ospatuko...\nAmaia Albes diseinatzaileak Amaia Albes Moda Akademia eta Estudioa proiektu berriaren ateak irekiko ditu irailean. Akademia eta eskainiko dituen ikastaroak ezagutzera emateko ate irekien jardunaldiak antolatu ditu irailaren 14tik 17ra arratsaldeko 17:00etatik 20:00etara.Erlazionatutako albistea: Amaia Albesek akademia eta moda-estudioa irekiko...\nMarijo - 2021-04-26 0\nLehenengo hiru ikastaroak antolatu ditu, eta izen ematea zabalik dago jadanik. Covidak sortutako pandemiak gehiengoaren bizitza aldatu du, bai arlo pertsonalean, bai lan arloan. Amaia Albes da berrasmatu behar izan duen pertsonetako bat. Murrizketekin ospakizun gehienak, ezkontzak bezala, atzeratu egin...\nAmaia Albes eta Loreak Mendian izango dira aurten Zinemaldian\nAlbes aurreko bi urteetan ere aritu da zinemaldian bere diseinuekin. Amaia Albes eta Loreak Mendian diseinatzaile arrasatearrak Zinemaldira joango diren modako enpresen artean egongo dira aurten. Albes aurreko bi urteetan ere aritu da zinemaldian bere diseinuekin. Irailaren 18tik 26ra ospatuko...


Konfesioa, Jainkoarekin batean, zure modura fede, ta borondate onaz egin ezkero, Komuniorako ondo prestatzen, zure alegin guzia ipintzu. Beste kezka guziak alde batera utzi, ta zure biotzean sar zaitez, eta zeruko Mai artan zer egin, edo nor artu bear dezun, txit ondo pensa ezazu.\nI. Konsideratu, nor datorren Komunioan zugana: Jesu Kristo Gure Jauna, Jainko, ta Gizon egiazkoa, eta bera dan guzia Hostia Santuan dator, ta ematen zatzu.\nAFEKTOAK, EDO ORAZIOA\nO Zeruetako Errege, Jaun andi, nere Jesus maitea! Zu, ta nigana zerutik jatxi zera? Au zer da? Nori onelako gauzarik, zure amorioari baizik gogoratuko zitzaion? Izan diteke, ta fedeko egia da, nik, ta Zu, nere Jaun andia, Hostia txiki batean nere biotzean artu bear zaitudala! O Misterio guziz eskutatu, ta guziz miragarria! O amoriozko Sakramentua! Zer egin al dezaket nik, ezpada zure aurrean arritu, humillatu, ta nere biotzeko ateak zuri pozik idiki, nere animako ostatu pobre onetan Zu Erregerik andiena artzeko? O zeruaren garbitasuna nork lukean! O Aingeru, ta Santuen Espiritu guzia, ta Ama Birjiña zurearen birtuteak, Zu orañ bear bezala artzeko, nork litukean!\nII. Konsideratu, Jaun au norgana datorren. Zugana dator. Ta zu nor zera, edo zer zera? Kulpa, ta pekatuen leku itsusi bat, ta desditxaz alde guzietatik betea.\nNere Jesus maitea! Egia da, ni pekatari galdu bat naizala. Baña, Jauna, Zu zera nere erremedio guzia. Atoz, bada, atoz miserikordia guzien Jabea: ordu onean atoz, zeruko Medikua, ni sendatzera, ta salbatzera: zure osasuna, ta biziera berria nere animari betiko ematera.\nIII. Konsideratu ondo, Sakramentu onetan zertara datorren, Zure bearrik ezertako eztuela, amorioz, ta ondasunez bete, ta dator, zuri guzia ematera, eskatu, ta artu nai badituzu.\nNere Jabe guziz aberatsa? Zure Ontasun kabu gabeak, ta zure eman naiak enpeñatu, ta erakarri zaitu zerutik lurrera, zure ondasunak zurekin batean niri emateko. O fabore paregabea! Badakizu, Zure diña ez naizala: ta alere orregatik zure amorioak zakarki nigana. Badakizu, zeren premia daudadan: txit bearra nago. Indazu fede bizi bat, esperanza firme, ta Karidade irazaki bat, Zuk naien dituzun beste birtuteakin, Zu nere animan ondo artzeko, ta aurrera obeto amatu, ta serbitzeko.\nKomunioa artzeko denboran, fedezko, ta amoriozko afektorik al dituzun bizien, ta beroenak egin bear dituzu. Komulgatzeko lekuan ondo jarrita arako Sazerdoteak barkazio, ta bendizioa Aldarean ematean, zuk ere ori Jaunari biotzeko eskatu bear diozu: Jauna eskuan artzen duenean, Sazerdotearekin batean, iru bider zuk ere esazu.\nJauna, ez naiz ni diña, Zu nere etxean sartzeko; baña asko da zure itz bat, nere anima sendatzeko.\nOnela iru bider esan, ta Hostia, edo Forma Santua artzeko, debozio, ta modestiaz geldi geldi egon bear dezu: burua altxatu zuzen, begiak lurrean, edo itxi ta era onean aoa zabaldu, miñgaña piska bat atera, ta orrela komulgatu.\nGraziak emateko, Komunioa artu ta bereala leku on batean erara jarri zaite, ta atsegiñaz ez beste gauzari begiratu; ezpada zure Jaun andiarekin bakarrik debozioz, zure barrenean sartu: ta denbora prezioso orretan, zure begiak, beste sentidu, ta alegiñak barrena bildu, ta zure biotzera etorri dan Jesus maiteari eskerrak emateko, esan:\nOngi etorri zerala, nere Jaun andi, ta nere guztia. O nolakoa dan zure amorioaren indar paregabea! Nori sekulan gogoratu, Jauna, zuk niri onelako faborea egingo ziñidala? Ai nere Jesus guziz ona! Ezin Jauna, ezin, bear bezala, ni zure diña izan! Ai ta zer etxe, zer ostatu pobrea, nere biotzean artu dezun! Baña Zu zera bakarrik zeruan, ta lurrean, nere guztia, edo nere Jaungoikoa: Zu asko zaitut bakarrik, ta zurekin nago txit aberatsa.\nEa bada atozte barrena, atozte nere begiak, nere eskuak, eta beste sentiduak, atozte guziok, zuen Jabe amoroso oni ongi etorri ematera, ta guziak Jesusen Biotzean, ta beraren antzera santifikatu, ta biziera berri bat egiteko bear dezutena eskatzera. Zuen guzien erremedioa da bera. Nere memoria, adimentu, ta borondatea, atozte guziok batean, ta betiko zuen Jabea adoratzera, ta alabatzera.\nAMA BIRJIÑARI, TA SANTUARI ORAZIOA\nZeruetako Erregiña, Ama Birjiña, Santa Maria, nere Salbadore, ta Jaun andi onen Ama maitea: Zeruko Aingeru, ta Santuak, atozte, nere etxe pobre onetan, zuen Gloria guztia, nerekin batean, nere biotzean adoratzera, ta bedeikatzera, ta nere uts, edo falta guziak betetzera. O nere biotzeko Jaungoikoa! Zure Santu guziak beti bedeika zaitzatela niri egin didazun miserikordia, ta fabore onegatik. Ezer eztet, Jauna; Zuk dakizu nere pobrezaren berri: Zuri eskerrak emateko, zer eskeñi, edo agindu ez daukat, ezpada, nere biotz otz, edo ill au. Orra, Jauna, dana. Nik dedan, ta ni naizan guzia zurea da, ta ordu onean izan bedi betiko zurea.\nAi Jauna! Zeñ gauza laburra, zeñ gutxi dan biotz bakar bat, ta ori añ epela, ta ezereza, nola dan nere au! A zeruko Santu, Aingeru, ta Serafin irazaki guzien Espirituak, ta munduan diran, ta al diran guziak nik banitu, zu beti adoratu, ta amatzeko! Guziak nai nikuke, ta diranak, Jauna, zuretzat: Zure amore onez guziak eskeñtzeko, ta eskerrak emateko.\nORAZIO, EDO ESKARIA\nEa zeruko nere Etorkari aberats, ta emalle ugaria. Bada etzera ostatu pobre onetara alferrik allegatu, ta ez utsik nigana etorri; ezpada ondasunez beterik, nere Jaberik onena bezala: Ondo zure beartua nago. Badezu nigan, non zure doaiak ondo enpleatu. Ona, Jauna, zure oñetan, ta begien aurrean nere anima triste bearra: orra nere begiak, miñgaña, eskuak, ta beste sentidu galdu eragabeak: diranak zuk erremediatu, zure bendizioz bete, ta zure antzera egiteko.\nNondik, eskatzen asi eztakit, Jauna. Zuk nere berri obeto dakizu, ta zuri gusto emateko, zer ondoen dagokidan. Zu serbitzeko, Zu amatzeko, zure borondate gozoa nere gauza, ta asnase guzietan beti egiteko, zure grazia indazu, ta orrekin aberats, ta zori onekoa beti izango naiz. Amen.\nBESTE ORAZIO, TA ESKARIA\nZeruko ondasun guzien Jabe, eztizut utziko, nere animaren etxe pobre onetatik irteten: eztizut utziko nigandik joaten ni utsa, pobre, ta beartua utzirik. Ez, Jauna, nere ostatu onetatik joango etzera, ni zure bendizioz bete artean, Guzien Jabe zera, ta eskeko guzien Ongillea badezu nigan ondo egin. Orra, Jauna, nere anima lur leorra bezala, zure euri gozoaren eske, orra ontzi utsa bezala, Zuk graziaz betetzeko. Badakutsu, zure antzeko humildade, pazienzia, karidade, modestia, anima, ta gorputzeko garbitasunaren zer premia andia daukadan: Orien gañean, bada, indazu zure bendizioa, nere biotz au, nere begiak, mingaña, ta beste sentiduak zure gustora zuzendu, ta moldatzeko. Zure Biotz santuagatik biotz berri garbi bat indazu; zure gisa biziera berri bat egiteko, nere alegin guziaz zuri jarraitzeko, zure borondatea, zeñean nere zoriona baitago, orañ lurrean egin, ta gero zeruan beti egiteko. Amen.\nAnima Christi, Orazio jakiña, Aita S. Ignaziok Ejerzizioetan usatua, berariaz bezala dator emen.\nJesusen Anima santifika nazazu.\nJesusen Biotza irazaki nazazu.\nJesusen Gorputza salba nazazu.\nJesusen Odola zure onez bete nazazu.\nJesusen Biotzeko ura garbi nazazu.\nJesusen Pasioa senda nazazu.\nO Jesus ona! Enzun nazazu.\nZure Llagaen artean gorde nazazu.\nZugandik irteten, utzi ez nazazu.\nEtsai gaiztotik libra nazazu.\nNere eriotzako orduan deitu zadazu.\nZugana etortzea agindu zadazu.\nSantu guziakin zu alabatzeko.\nSekula guzietan, beti betiko. Amen.\nErarik onena zuretzat, ta besteenzat bear dezun grazia eskatzeko, zure Jaungoikoa biotzean daukazun ordu ditxoso au da. Emen zure Aide, ta adiskide, ta besteenzat naizun guzia eskatzeko lekua, ta denbora. Fede ori bizitu, ta Komunioko ordu prezioso onetan alperrik ez egon. Emen zure erregu, zure eskari, ta proposituak, nai bezala egin, ta berotu biotzean.\nEmen kontuak zure Jaunarekin atera, ta ajustatu: zer birtute bearrena dezun, ta zeñ bizio zure agintari, ta etsairik andiena: orren gañean Jainkoari itza emateko, grazia eskatzeko, orren kentra biziro, ta alegiñaz peleatzeko. Ta atzeneko puntu au da Jaunak zugandik naien duena, ta Komunioari berari agindu, ta eskatu bear diozuna.


Gasteizko Gure Hezkuntza Plataforma: Aramaioko Herri Curriculumaren aurkezpena\nPasa den ostiralean, Urtarrilak 12,Porrotxen umore ona lagun hartuta orain dela hiru urte abian jarritako lana aurkeztu zuten, eta aurrera begira jarri ziren aramaioarrak.\nAramaioko Herri Curriculuma (AHC) lantzen diharduen Itziar Blazquez Herrarte gurasoak azaldu zien horren zergatia: "Herri batek duen nortasuna eta berezitasuna ezin du definitu kanpotik datorren curriculum batek, hortaz, euskal curriculumaren osagarria izango da gurea". Eta horretarako herritarren parte-hartzea eskatu zuten helburua delako herritik jasotakoa (kultura, ondarea, jakintza…) eskolara eroan, eta, eskolan landutakoa herrira itzuli.\nGehiago irakurtzeko klik goiena eta argazkiak\nHerri eta hiri bakoitza bere herri curriculuma osatzen joan daiteke. Nola? Herriko jakintzak, hizkuntzak, historiak, ondareak, bizimoduak, ohiturak, balioak… batzen.\nApurka apurka, herriz herri, gure hezkuntza ehuntzen joan gaitezke. ZORIONAK ARAMAIO!!!\nGUK, ORAIN, HEMEN GURE HEZKUNTZA ERAIKI!\nPosted by Gure Hezkuntza at 13:37


Han eta hemen: Bazkalorduaren txistea: mesedez, ez.\nGure erritmo kronobiologikoak baino segurrago gure ohiturak dira eguerditan bazkaltzea. Lurralde frangotan bezala. Ez arratsalde erditan. Ez inglesek bezala goizeko hamaiketan. Eguerdi eta erdiak aldera, oren batean berantenik. Beste gisa batez gertatzen bazaigu arrazoin praktiko zenbaitengatik izanen da. Ez dugu guk hautatu eta ez dugu nahitara egiten originalak izateko: hola heziak izan gira eta ingurumen osoa (lan ordutegiak, jatetxeenak, eskoletakoak...) horren arabera antolatuak dira. Gisa berean Gasteiz edo Bilbon arratsaldeko bietatik goiti bazkaltzen da. Bigarren hauen kasuan ez badu zer erranik ematen, iparraldekoen “maniak” bai.\nEta horiek mingarriak dira, zeren, ororen buru, gu beti saiatzen baikira egokitzen, baina batzuetan fisikoki zaila da. Haratago, extralurtarren gisan sendiarazten gaitu.\nAlta, jateko tenoreekin bagenuke zer konda. Abenturak diot.\nKondatuko dizkizuet bizpahiru istorio. Xeheki, ez bainiz karakteretan mugatua...\nDuela zenbait urte, erregularki joan nintzen zenbait astez Agurain alderaino, formakuntza saio batzuen jarraitzera. Saioak goizeko hamarretan hasten ziren eta arratsaldeko bietan bukatzen, normalki. Normalki diot, zeren anitzetan luzatzen baitziren biak eta erdiak arte. Goizeko hamarretan hastea, ez da goiz hastea, salbu hamarretan hasteko kasik 200 kilometro egin behar dituzunean eta goizeko seiak eta erditan haskaldurik ibili, bide luzea egin ondoan, arratsaldeko hiruak arte zerbait irentsi aitzin. Saio horietarik batean, tenore batetik landa, zinez gaizki senditzen hasi nintzen, hainbesteraino nun azken bi orduetan erran izan ziren gauza guzietarik bakar bat ere ez bainuen gogoan atxiki. Okerrena izan zen “bazkariaren txistea” entzun ondoan, jasan behar izan nuela ordu erdi eskapatzera uzten ez ninduen kidearen solasa. Jada tenorea ontsa aitzinatua zela, ez nuen gehiago goserik ere. Autora igo, piztu eta autopistan sartu bezain laster, gelditu behar izan nuen lehen gunean, gustu eta itxura mikorik gabeko ogitarteko baten kliskatzeko. Abentura horrek guziak nekatu ninduenez, ene lankide batekin egin izan genuen bezala beste batzuetan ere, autopistako gunean berean lo kuluxka bat egin nuen berriz abiatu aitzin. Alta, ez zen egun zaila izan, nekagarria, baina niri kolpeko erritmo aldaketak akidura handia eragin zidan.\nGogoan dut beste behin, bulegora deitu nindutela nik dakita nundik, lankide baten berri galdetzeko. Izan ere, sei orduko bilera amaigabe batean, zeinetan gai guziak hain premiazkoak ziren nun ezin baitzen ez eta momentu batez pausarik egin (kidea ez ausartuko ateratzera), gure laguna alditxartu zen. Lurretik altxa zuten, zurpaila, eta handik momentu batera, hobeki zelakoan, utzi zuten abiatzen etxeruntz, kezkaturik bainan ez gehiegi. Handik landa, seguraski jabetuz kontuaren larritasunaz, frango arranguraturik deitu gintuzten jakiteko ea heldu zenez eta helduko zenean abisatzeko, mesedez. Noski, egun hartan, egoera zein zen eta, ez zen txisterik egin.\nPraktika doia ere nuen, garai batez (baina orduan gaztea nintzen, erreski soportatzen nuen), igandeetako bost plateretako bazkariez hegoaldeko familietan, arratsaldeko lauetan hasten diren horiek. Enetako, infernua. Etxeko amaren errespetuz, ezin deus ahoratu. Halere, gutxienez, “Zer? Gose?”-rik ez. Xantza.\nParaleloan, nahi nuke jakin iparraldeko zeini ez zaion gertatu pairatzea hegoaldeko ordutegia jatetxeetan. Behin, bilera bat goiz bukaturik, Bilboko karriketan barna abiatu ginen leku bila zerbait jateko. Goizegi zenez, denek ukatu ziguten bazkaltzea.\nEta konda dezadan azkenik, nihaurek ukan ditudan buruhausteak, aldi honetan iparraldera etorri izan direnean hegoaldekoak! Kasu honetan alderantziz, lortzeko leku bat nun bazkaltzen ahalko genuen ez berantegi, baina ez goizegi ere ez... Mundua aldrebes.\nGertatu izan dira horrelakoak, trumilka. Eta kasik aldi oro, irrifar handi batekin, entzun behar izanen genuen “Gosetua, ezta?” eta asistentzia guzia irri gizenez ha-ha-ha...\nGaur, txistea entzuten dudanean, ez dut gehiago deus erraten. Ez dit eragiten erreakzio fisiko ikusgarririk. Gure aitak erraten baitzigun pertsona izaten jakitea bizirauteko lehen baldintza dela, politeziaz eta errespetuz jokatzen dut bizikide edo herkide kontsideratzen ditudanekin.\nHoriek hola, hegoaldeko kide, lerro hauek irakurri ondoan, gogoan atxik ZUEN bazkalordu arraroengatik ixiltzen garela maiz, sufritzen dugula ia beti. Iparralden bizi baina gabatxoak izateaz defendatzen garenok, praktikak egokitzen saiatzen garela gauden lekuaren arabera eta jasangaitza zaigula azpimarratzen denean gure desberdintasuna, bitxikeria, urruntasuna. Badakigu, espero dugu, ez duzuela nahitara egiten, ez gaiztoki. Sinetsi nahi dut ez zaretela jabetzen pairatzen dugunaz, bai fisikoki, bai mentalki. Haatik ordu litzateke ohartzeko eta aldatzeko.\nBitxi bada ere, ene lantokian (Aretxabaletan) 12tan tanko joaten gara bazkaltzera, ontsalaz. Eta ez da nik sortu nuen ohitura. Hango ohitura hori da. Klaseen ordutegiak badu eragina, bistan da. Baita ere lana goizeko 8ak baino lehen hasteak. Bai bai, entzun izan dut "Iparraldeko orduan" bazkaltzen dutela, baina hola da.\nEzagutzen ditut Hegoaldekoak erraten dutenak haien gurasoek (laborariak gehienetan) gure tenore berean bazkaltzen dutela. Beraz azter daiteke hobeki nondik datorren berant bazkaltze hori.\nBestalde, guk etxean 13:30ean bazkaltzen genuen beti, aita tenore hartan itzultzen zelako lanetik; eta afaldu 20:30ean, arrazoi berarengatik. Ene lehengusuen etxaldean oraino berantago dena...\nEman dituzun azalpenak biziki onak dira. Anitz gustatu zait zure artikulua.\n2014(e)ko apirilaren 11(a) 17:35\nBlogak ez dira hilak! Milesker zure iritziaz Eneko eta milesker loreengatik (bala bezala atera zait alta)\nElkartasun piska bat merezi zenuen, topiko horien salaketan.\nGurean ere beti tenore desberdinetan bazkaldu eta afaldu izan dugu eta gainera aldakor sasoiaren arabera.\nEz dira gauza larriak jendeak erraten dituenak, umorea da eta frangotan hutsuneak betetzeko erraten direnak, baina egia da segregatzaileak ere direla, pozoina, sustut bateratzea defenditzen dugun tenorean.\nNi, ez naiz gehiago kexatzen, idatzi dudanak beste gisaz sinestarazten ahal badu ere. Ene pena bakarra izaten da, kasu honetan beste hainbatetan bezala, eredua emana delarik, hurbilketa definitua unilateralki, hau da denak egokitu beharrean, batzuek urratsak eman beharra. Baina hori, istorio luzea da. ;)\nMetxi eta ondoko arte!!\n2014(e)ko apirilaren 11(a) 20:45\nOso ona, Bea!\nBadakizu orain 20-25 urte guk ere 12,30etan-ordu batean bazkaltzen genuela? Igandeetan, beranduago, baina astean zehar hala. Orain ere, eskola umeak 12-12,30etan irteten dira eta eskolara itzuli 2,30-3rak. Beraz, berria da hain berandu bazkaltzea. Ohitura espainola hartu dugu!\nAfadu ere 8ak aldera afaltzen genuen etxean. Horretara, ez dakit zer dela eta hainbeste txiste!\nBaina ez haserretu, e! ;-)\n2014(e)ko apirilaren 11(a) 21:03\nBistan da! Gertatu zait entzutea holakoak ere. Anitz.\nGainera konbentzitu izan dudanean norbait bazkaltzeko goiz, egunaren bukaeran erran izan dit ongi zoakiola azkenean. Kasik hobeki iragan zuela arratsaldea! Ez bada afaria urrun zuela...\n2014(e)ko apirilaren 11(a) 21:22\nPUSA ETA XAKA erabiltzaileak esan du...\nPitzitzi, hemen basurde gosetua: biba hi! GUtik mintza gaitezen GUtaz.Xerka ditzagu pundu amankomunak, komunean adibidez. Eta Iruñeako langile-artisauak, ondoan ditinat beti bazkalorduan, ene, gure tenorean. Berdin gosetuak. Bi ordutegiak dastatu eta, maite dinat erritmo goiztiar hori, sanoagoa eta osasungarriagoa iduritzen zaidan. Jendea naizen aldetik, ez Iparraldekoa, hau, ez baitut nik hautatu. Estatu kolonizatzaileek inposatu kulturen arabera guk ere gureA; gure artekoa definituko ote dugu? Irentsi dezagun elkarren sexu gehiago! Sobera goiz, sobera berandu gabe!\n2014(e)ko apirilaren 14(a) 12:42\nMetxi Basurde! Iruneakoak aipatzen baitituzu, nik beti erran dut, horiek dira errexen moldatuko ditugunak dena tripa joko baitira ;)\n2014(e)ko apirilaren 14(a) 13:27\nEspainiar ordutegia da anomaloa, Europa osoan goiz bazkaltzen/afaltzen baita.\nKontuan har ezazue, halere, 14.00etan bazkaltzen duen jende horrek "hamaiketako" on bat behar izaten duela, zutik iraungo badu.\n2014(e)ko apirilaren 24(a) 09:22\nHelena Xurio Arburua erabiltzaileak esan du...\nBasurdearekin guziz ados!!!\n2014(e)ko maiatzaren 18(a) 15:33


Ekonomia, australianoak eta bizi garen artean jasotako saritxoak • ZUZEU\nEkonomia, australianoka eta bizi garen artean jasotako saritxoak –\nElgoibartarra izan arren, nire bikoteak eta biok badaukagu apartamentu kaxkar bat Donostian; “Donostian etxia” esaten da Elgoibarren, harrokeria puntu batez.\nTxikia da, baina leku onean kokatua; alde zaharretik oso hurbil eta ondorioz, hondartzatik ere bai. Argitsua eta garbia –azken hau norberaren mailaren arabera, jakina- eta 2008ko krisialdia heldu aurretik zeharo berriztatu, lautu eta igogailua ere jarri genion.\nHasiera baten hutsik eduki genuen, asteburuak eta jai egunak geuk disfrutatzeko, baina 2008 geroztik, errentan uzten dugu. Eta azken urteotan, euskaldunei alokatu beharrean, australiarrei eta japoniarrei, batez ere, alokatzen diegu; hau da, Ekonomia Kolaboratiboan murgildu gara.\nEkonomia Kolaboratiboa, ez omen da kapitalismoa; ez behintzat makina bat pankartek sarritan dioten kapitalismo txar zanpatzaile eta maltzur hori. Gai honen inguruan asko luzatuko ginateke, eta akaso beste baten gerturatuko gara asuntora.\n“Etxe polita iruditu zaigu eta nire guraso eta mutil lagunarekin asteburu luze bat hiri zoragarri horretan pasatzekotan gara. Ni ingelesa naiz, baina nire mutil lagunarekin Berlinen bizi naiz. Nire ama Australiatik dator eta aita Sevilla hiritik. Denok Donostian elkartzeko asmotan gara”. Horrela dago mundua, lagun.\nAdos. Etor daitezela munduko izkina bakoitzetik, gure etxe txatxartxora. Agian ez da hain txatxarra izango. Mundu zabala beraien esku, mapamundia aztertu goitik behera, eta Donostia aukeratu dute; Eta gure etxe txatxarra.\nHarreran, betiko hitzak –Pleased to meet you -Have you had a good trip?\nAtea irekitzeaz bat, hasten da benetako jokoa. -This is the kitchen -This is the main room… -…\nNeskatilak ohhh, esan du sartzeaz bat, beautiful! Atsoak berriz, berbarik ere ez; Sevillatik datorren agureak ere, ez hotz, ez bero. Arropak lehortzeko patioan sokatxoetatik zintzilikatzeko beharra azaldu diedanean, berak baieztatu du metodoa; alemana berriz, lupua baino serioagoa. Planotxo bat ere aurkeztu diet, eta nire aurpegi onenarekin, taberna eta jatetxe batzuen zerrenda eskaini, Wifiaren kodea – barkatu luzeragatik, badirudi motzagoa ezinezkoa dela izan– eta beste ohizko argitasunak.\nHan geratu dira; itxura baten, gustura. -azken egunean, utzi giltzak mahai gainean eta atea bultzatu, besterik gabe. Oraintxe bururatu zait, japoniar teknologiko batek esan zidana egoera berean; –Ahh.. sistema automatikoa duzue atea itxi dadin ¡¡ Japoniar hau lau egunez surf egitera etorritakoa zen, espreski. Horrela dago mundua, lagun.\nEta azken eguna heltzen da, eta badoaz. Bultzatu-Itxi dute atea eta badirudi, erreserba egiten duen pertsona beti –edo gehienetan behintzat- kopilotu lanetan jartzen dutela.\nZorioneko sare sozial hauekin, gaur egun ez dago sekreturik gordetzerik. Iruzkina berehala dator, kopilotuaren eskutik, fijo. “Valentine ha publicado una opinión…..” Asuntoa da, ezin duzula bere iritzia irakurri, zuk zeuk zeurea jarri aurretik, edo 15 egun igaro arte. Transparientzia eta demokrazia bere osotasunean. Merkatu librean bezala. Gerturatuko gara asuntora beste baten.\nEta jakina, kopilotuak bere lana egin duen garaian, zuk ez duzu iritzia luzatzeko informaziorik oraindik. Nola utzi ote dute etxea? Akaso dena hankaz gora, zikin, zaborra sukaldean, … Akaso dena txukun txukun. Nork jakin! Okerrekoa emateko arriskuan, hor doa iruzkina. Exajeratu gabe: -nice people, polite -highty recomendated.\nEta azkenik, azken ebazpena, balorazioa irakurtzeko, prest,\n-It is one of, if not the best, experience we’ve ever had. HOST: gracious, very responsive, accommodating, pleasure to work with\n-One of the best house I’ve ever stayed in! Joseba was prompt to respond to any questions we had and check in was very smooth. 100% recommended!\n-We took Joseba’s advice to try some recommended pinxtos bars and restaurants and had great fun revisiting Mount Igeldo amusement park via the funicular\n-Thank you Joseba for a great stay and for presenting such a great place to holiday!\n-Joseba was a perfect host, so flexible with check in and check out and had so many recommendations for us that three days wasn’t enough in his beautiful city!\n– Joseba was very friendly and keen to help us out with suggestions and advice. This was one of the best places I have stayed in.\nBenetan. Benetakoak dira. Kapitalismo light honek, negoziotxoaz aparte, saritxo pozgarri batzuk ere ekar ditzake. Hil aurretik ez direnak sarritan entzuten. Hau ere norberaren mailaren arabera, jakina\nHil da gerokoak, zerutik irakurriko ditugu, Jainkoak nahi badu, noski.\nEkonomia, australianoka eta bizi garen artean jasotako saritxoak Ekonomia, australianoka eta bizi garen artean jasotako saritxoak\nDonostia, Ekonomia kolaboratiboa, oporrak\n2 pentsamendu “Ekonomia, australianoak eta bizi garen artean jasotako saritxoak”-ri buruz\nPeru Dulantz 2017-04-06 09:34\nEtxea alokatu egin duzu, eta primeran iruditzen zait. Baina, zergatik deitzen diozu “ekonomia kolaboratibo” horri?\nJoseba 2017-04-06 09:45\nEz da nire okurrentzia.\nAspaldian, orokorrean onartua dagoen hitza da


Lur Albizu eta Aitor Servier: «Borroka sektorialak burujabetzaren bidean jartzea gure ardura da» | Politika | Berria\nLur Albizu eta Aitor Servier. Ernai eta Aitzinako bozeramaileak\n«Borroka sektorialak burujabetzaren bidean jartzea gure ardura da»\nAitzina eta Ernai gazte antolakundeek Gazte Topagunea antolatu dute Lemoan, ostiraletik igandera. Borroka diferente askoz ari dira, baina horrek zatikatu bainoago «iraultzarako subjektua» aberasten duela diote.\n2019ko apirilak 16 - Andoain\nAzken asteetan buru-belarri ari dira Aitor Servier eta Lur Albizu, Aitzina eta Ernaiko bozeramaileak, Lemoako (Bizkaia) Gazte Topagunea antolatzen. 40 urteko ibilbideari egingo diote aitortza, baita orain martxan dituzten proiektu berriei eta «gazte borrokari» ere. Nahiko lukete topagunea izatea egindako lanaren isla.\nAzken urteetan udaberriko ekitaldiari Burutakzio, Akelarre, Danbada... deitu diozue. Gazte Topagunearekin, izaera jakin bat berreskuratu nahi duzue?\nLUR ALBIZU: Egia da hamar bat urte izango direla Topagunea antolatzen ez genuela, eta bada urteurren baten kari egindako hautua. Izaera berreskuratzeagatik baino, 40 urteotan egindako lanari aitortza bat egitearren izan da. Ez da atzerako buelta bat.\nAITOR SERVIER: Aurtengo Topaguneak badu indar berezi bat, egitarau politikoari dagokionez. Urte osoan zehar aritu gara gazte antolakundearen komunitatea zabaltzen eta belaunaldi berriengana iristen; Topagunea aukera bat da gazte horiek elkartzeko.\nEsan zenuten inoizko «hunkigarriena» izango zela; ezker abertzaleko kidez inguratuta egin zenuten agerraldia. 40 urteko ibilbideari eginiko aitortza da?\nL. A: Bada aitortza bat, eta baita aurten abian jarritako Bulkada berrien garaia da dinamikari amaiera emateko modu bat ere. Galduta zegoen belaunaldien arteko transmisio hori berreskuratu dugu. Ilegalizazioek de facto eten zuten transmisioa.\nIlegalizazioek moztu zuten belaunaldiz belaunaldiko katea?\nL. A: Ilegalizazioak eragin zuzena izan du gazte antolakundearen azken urteetan, eta dinamikak balio izan du nortasun konkretu bat ere finkatzeko. Horrek eman digu militatzeko modu bat, lan egiteko modu bat, ezker abertzalea ulertzeko modu bat... Orain arte ez dugu hori azaleratu. Badirudi gazte antolakundearen irudia errepresioari oso lotuta egon dela, baina lanketa antzekoak egin ditugu, eta borroka horiek segitzen dute martxan.\nA.S: Iraganeko gazte borrokari begiratzen diogunean, mitifikaziotik erreparatzen diogu, iraganeko epika bat elikatzen, eta aurtengoa izan da aukera bat aurreko belaunaldietatik autokritika zintzo bat ere entzuteko. Guk ondare hori geure egin dugu, eta hainbat gako eman dizkigu.\nEta, gaur egun, nolako osasuna dute Ernaik eta Aitzinak?\nL. A: Ernai sortu zenean, eztanda handi bat egon zen, ia desagertzear ginelako. Azken urteotan egonkortu egin gara. Borroka asko jarri ditugu martxan: kulturgintzako gazteak, euskalgintzan, nolako ekarpena egin behar dugun burujabetza prozesuan... Eraiki dugu antolakundea, eta egiten diogu ekarpen bat euskal gazteriari. Ernaik badu bere tokia ezker abertzalean eta Hego Euskal Herrian.\nA.S: Ipar Euskal Herrian badugu gazte antolakundea ulertzeko beste modu bat. Aitzina jauzi kualitatibo bat izan zen Ipar Euskal Herriko gazteriari proiektu berri bat eskaintzeko. Aski bide oparoa jorratu dugu desobedientziaren arloan. Orain bi urte abiarazi genuen militantzia ereduaren inguruko gogoeta bat. Eskema zurrunagoekin genbiltzan, eta gazteriak bizi zituen aldaketei egokitu behar genuen.\nBorroka asko abian jartzeaz ari zarete, baina, inork esan dezake norabide eta helmuga argi bat lausotzen dela horrela.\nL.A: Eztabaida handia da. Burujabetzarako subjektua eratu egiten da, ez da aurretik ezartzen, eta subjektu hori osatuz doa borroka eta identitate diferenteekin. Mugimendu feministak frakzionatu egiten du iraultzarako subjektua, ala batu egiten du? Borroka sektorialak pizten dira, baina denak helburu bakarrarekin. Beraz, hori ez da subjektua zatikatzea. Gure ardura da borroka horiek guztiak burujabetza prozesuan kokatzea, eta herri sektoreen eta langile klasearen emantzipaziorako bidean jartzea. Errealitateak ertz pila bat ditu.\nMilitantzia ereduaz jardun duzue. Nola hautsi eskema zurrunak konpromisoei helduz?\nL.A: Lan egiteko modua asko aniztu da, eta gu saiatu gara zaintza hirukoitza lantzen: proiektua, ni-a eta kolektiboa. Epe luzeko lanketa da, eta praktikan, zaila.\nA.S: Gaur egun gazte antolakundean aritzea haizearen kontra aritzea izan daiteke, baina, dugun tradizioagatik, badakigu garaipen txikiak ospatzen. Militantzia ereduez ari garela, geure kide feministek jarri dute begirada gure artean dauden botere harremanetan. Zer pentsa eman digu.\nZein dira Ernairen eta Aitzinaren proiektu politikoak?\nL.A: Ohartu gara «olatu sozialak» etorri direla, eta prekaritatearen gaia lantzen ari gara, kolektiboki. Uste dugu proiektu hori Euskal Herrian egin behar dugula; duin bizi nahi dugu gure herrian. Irudikatu behar dugu gazte gisa nolako herria nahi dugun: feminista, euskalduna...\nA.S: Euskal Herrian lan egin, ikasi eta bizi nahi duten gazte guztien artean egin nahiko genuke lanketa bat. Aurtengo ikasturtea bihurgunea izan da, hainbat arlotan gazte mugimenduaren berrantolaketa bat gertatzen ari da: gaztetxeen koordinadora dela, EHZ dela, Oldartu G7aren aurkako dinamika dela... Bagabiltza horri guztiari txapel komun bat eman nahian. Ipar Euskal Herriko testuinguru instituzional berriari falta zaio kaleko hanka, eta jadanik ari gara hori sustatzen.\nBadu zerikusia azkenaldian Ipar Euskal Herrian izandako aldaketa sozial eta instituzionalekin?\nA.S: Abagune politiko berria da. Azken urteetako instituzionalizazio prozesuarekin, eta hainbat alternatibaren gauzatzearekin, aldaketa soziologiko bat gertatu da. Gizartearen sektore gero eta gehiagok ikusten dute Euskal Herria bizitzeko eta borrokarako esparru gisa. Armagabetzearekin, laborariek martxan jarritako harresiekin, proiektu txikitzaileen aurkako dinamikekin, migratzaileen aldeko borrokekin... Marrazten ari gara halako ikuspegi bat. Bada gure erronka hori gazteriaren artean zabaltzea.\nBiak ari zarete nazio eraikuntzaz, baina, bost urteren ondoren, bi gazte antolakunde diferente zarete oraindik.\nL.A: Egia da harremana gehiago dela barrura begirakoa. Duela bi urte gogoeta hori abiarazi genuen antolakundean. Bagenituen nazio erakundetzerako asmo batzuk; autokritika gisa, egia da Hego Euskal Herritik ez dugula askorik begiratzen Ipar Euskal Herrira. Edonola ere, asmo hori ez da desagertu, eta urte eta erdi barru helduko diogu gogoetari.\nA.S: Nazio ikuspegiaz ari garenean, ikuspegi mugatuarekin aritzen gara; beti ari gara Hego Euskal Herriaz, baina, gainera, Hego Euskal Herri osoa ere ez da gauza bera. Alde horretatik, ezker abertzaleak orain eskaintzen ditu tresnak erritmo diferentean joateko. Edonola ere, baditugu elkarrekin aritzeko markoak, eta harremanetan gaude; badugu borondatea horretan sakontzeko.


Grupo Anaya S.A. enpresak, Anaya/Haritza izena duen webgune honetan, hau jartzen du bere erabiltzaileen esku: informazioak, katalogoak, artxiboak eta agiriak, baita zenbait zerbitzu ere, eta horien erabilera, hain zuzen, agiri honetan adierazitako baldintzei lotuta dago. Webgune honetara sartzeak aditzera ematen du onartu egiten dituzula erabilera-baldintza guztiak. Grupo Anaya S.A. enpresak aldatu egin ditzake, aldian behin, baldintza horiek, bidezko baderitzo. Webguneari ematen diozun erabilera, betiere, webgunea erabiltzeko unean dauden baldintza berrienei lotuta egongo da. Webgunean dagoen edozein material edo zerbitzu erabiltzeko, bete egin beharko dira material edo zerbitzu bakoitzaren arau eta baldintza bereziak, baita erabilera-baldintza hauetan jasotako arauak ere. Edozein erabilera-baldintza urratuz gero, berehala geldiaraziko da webgunea erabiltzeko baimena eta suntsitu egin beharko dira bertatik inprimatu edo deskargatu diren material guztiak.\nWebgune honetan eskuragarri dauden materialak eta zerbitzuak honako hauek babesten dituzte: copyright-ek, egile- eta jabetza-eskubideek, edota jabetza intelektuala bermatzen duten legezko arauek. Beraz, material edo zerbitzu horiek baimen egokirik gabe erabilita, urratu egin daitezke legeok. Hemen berariaz adierazten dena kenduta, ez Grupo Anaya S.A. enpresak, ez haren hornitzaileek, ez dizute eskubiderik modu esplizituan edo inplizituan bermatzen edozein patente, copyright, marka-eskubide edo negozio-informaziori buruz, material edo zerbitzu horiei dagokienez.\nWEBGUNEKO INFORMAZIOAREN ERABILERA\nWebgune honetatik kanpo besterik adierazi ezean, baimenduta dago bertan dauden agiriak eta informazioa deskargatzea eta inprimatzea, baldintza hauek betez gero:\n1. Agirietatik eta informaziotik ezin dira ezabatu, ez copyright-a, ez eduki honen jabetzari buruzko beste ezein ohar.\n2. Grupo anaya S.A enpresak eskubidea dauka honako honetarako baimena edozein unetan ezeztatzeko: webgune honetan dauden agiriak eta informazioa ikusteko, deskargatzeko eta inprimatzeko. Kasu horretan, berehala galduko da hori guztia egiteko aukera.\nWebgune honetako agiriak eta informazioa ikusteko, inprimatzeko eta deskargatzeko eskubideak ez dira aplikatzen, ez maketara, ez diseinura. Webguneko elementu guztiak jabetza-eskubideari buruzko legeek babesten dituzte, eta ezin dira kopiatu edo plagiatu, ez oso-osorik eta ez zati batean.\nBERMEAK ETA MUGAK\nZure eta Grupo Anaya S.A. enpresaren artean idatzitako akordio batean berariaz adierazitakoa edo legez aplikatu ezin dena izan ezik, webgune honetako material eta zerbitzu guztiak "bere horretan" ematen dira, inolako berme inpliziturik ez espliziturik gabe; gainera, jasota daude, baina ez mugatuta, merkaturatzeko, helburu partikularretara egokitzeko edo ez-betetzerik ez egoteko berme inplizituak.\nModu mugagabean, Grupo Anaya S.A. enpresak ez dauka erantzukizunik eta ez du bermerik ematen honi buruz: (i) produktuek eta zerbitzuek zure beharrak asetzea; (ii)zerbitzuak eta materialak etengabe eskuragarri egotea, egokiak nahiz seguruak izatea, edo akatsik ez edukitzea; (iii) haiek erabilita lortzen dituzun emaitzak eraginkorrak eta zehatzak izatea; (iv) webgune honetan lorturiko produktu eta zerbitzu guztien kalitatea espero zenuena izatea.\nWebgune honek akats teknikoak edo bestelakoak izan ditzake, baita zehaztasunik ezak edo tipografia-akatsak ere. Grupo Anaya S.A. enpresak, edozein unetan eta jakinarazpenik gabe, aldaketak egin ditzake webgune honetako materialetan edo zerbitzuetan, baita produktuen prezioetan eta deskribapenean ere. Gerta daiteke webgune honetako materialak eta zerbitzuak gaurkotuta ez egotea, eta Grupo Anaya S.A. enpresak ez dauka horiek gaurtu beharrik.\nEzein kasutan ere, ez Grupo Anaya S.A. enpresak, ez haren hornitzaileek, ez dute erantzukizunik izango zurekiko edo gainontzekoekiko, edozein motatako narriadurarik egonda ere (zuzena edo zeharkakoa, berezia, intzidentala edo kontsekuentea); gainera, jasota daude, baina ez mugatuta, datuak edo irabaziak galtzearen ondoriozko kalteak, nahiz eta Grupo Anaya S.A. enpresak aurretik halako arriskuen berri eman ez, webgune honetako (edo hemen aipatu diren beste konpainia batzuetako) produktuak edo zerbitzuak erabiltzeari dagokionez.\nWebgune honetako edozein material erabiltzailearen ardurapean eta arriskupean deskargatzen da; beraz, zeure gain hartzen duzu erantzukizun osoa, materialok deskargatzean edo lortzean zure sistema informatikoan sor daitezkeen kalteei edo datu-galerei dagokienez.\nWebgune honek estekak ditu Grupo Anaya S.A. enpresaren kontrolpean ez dauden beste konpainia batzuen Interneteko webguneekin. Grupo Anaya S.A. enpresak ez du erantzukizunik Anaya/Haritza-en webgunetik sartzeko moduko gainerako webguneei dagokienez. Hortaz, webgune horiek bisitatzea erabakitzen baduzu, zure ardurapean eta arriskupean egingo duzu, eta Grupo Anaya S.A. enpresak ez du erantzukizunik honako hauek seguruak edo zehatzak ez badira: webgune horietako informazioa, datuak, iritziak, aholkuak edo adierazpenak. Webgune horietan eskaintzen diren produktuen edo zerbitzuen kalitateari dagokionez ere ez du erantzukizunik. Anaya/Haritza-ek zerbitzu erabilgarri gisa jasotzen ditu webgune horiekiko estekak, baina horrek ez du esan nahi Grupo Anaya S.A. enpresak inolako erantzukizunik bermatzen edo onartzen duenik webgune horien edukiari edo erabilerari dagokionez.\nZure informazio pertsonalaren (adibidez, izenaren edo helbidearen) babesari buruzko informaziorik eduki nahi baduzu, bisitatu konfidentzialtasun-politika, mesedez.\nLEGE ETA XEDAPEN APLIKAGARRIAK\nAnaya/Haritza-en webgune hau (estekak izan ezik) Grupo Anaya S.A. enpresak kontrolatzen du, eta azken horren egoitza helbide honetan dago: Juan Ignacio Luca de Tena, 15 28027 Madrid (España). Beraz, bertan sartuta, zeuk eta Grupo Anaya S.A. enpresak onartu egiten duzue webgune horretan sartzeari eta hura erabiltzeari lotutako gai guztiak Espainiako legeriak arautzea, eta nazioko edo nazioarteko beste edozein araudi baztertuta gelditzea. Erabilera-baldintzei buruzko auzi guztiak Madrileko (Espania) auzitegi eskudunek epaituko dituzte. Grupo Anaya S.A. enpresak bidezko lege-ekintza guztiak gauzatzeko eskubidea dauka. Grupo Anaya S.A. enpresak ez du erantzukizunik, Anaya/Haritza-en webgunean dauden edukiak egokiak izateari edo beste leku batzuetan erabiltzeari dagokionez, ezta edukiok legez kanpo edo debekatuta dituzten lekuetan eskuratu ahal izateari dagokionez ere. Webgune honetan halako lekuetatik sartzen direnek euren ekimenez egiten dute eta eurek dute tokian tokiko legeak betetzearen ardura.\nWebgune honetan agertzen diren markak eta logotipoak Grupo Anaya S.A. enpresarenak edo gainerakoenak dira. Debekatuta dago marka horiek Grupo Anaya S.A. enpresaren edo marken jabe diren gainerakoen baimenik gabe erabiltzea. Grupo Anaya S.A., baita Grupo Anaya S.A. enpresaren eta Anaya/Haritza-en logotipoak ere, Grupo Anaya S.A. enpresaren markak dira.\nCopyright © 2021 Grupo Anaya S.A. Eskubide guztiak gordeta.


Onintza Enbeita, Bizkaiko Txapeldun - Nontzeberri\nHasiera/BERTSOTAN/Onintza Enbeita, Bizkaiko Txapeldun\nLarunbatean, Bizkaiko Bertsolari Txapelketaren finala egin zen Bilbon, eta Onintza Enbeita izan da garaile. Jon Enbeitak jantzi zion Onintzari txapela entzuleen txalo artean.\n4.350 lagun bildu ziren Bilbao Arenan burututako Bizkaiko Bertsolari Txapelketaren finalean, oholtzan izandako zortzi bertsolarien lana entzuteko, Bizkaiko Bertsozale Elkarteak jakinarazi duenez.\n“Zortzi bertsolariek hainbat ariketa egin dituzte. Lehenengo atala amaitu denean, Etxahun Lekuek eta Onintza Enbeitak lortu dute puntu gehien batzea eta eurek kantatu dute buruz-burukoan. Azkenean, Enbeitak jantzi du txapela Jon Enbeitaren eskutik”.\nSailkapena honela geratu da: Onintza Enbeita Maguregi, 843,5; Etxahun Lekue Etxebarria, 814,5; Xabat Galletebeitia Abaroa, 493; Jone Uria Albizuri, 489; Nerea Ibarzabal Salegi, 489; Miren Amuriza Plaza, 486,5; Eneko Abasolo Txabarri Abarkas, 463,5 eta Aitor Bizkarra Ruiz, 461,5.\nCecilio G eta Gorpuzkingzen trap erritmoak, Donostian\n“Nere azalean arrotz” dantza ikuskizuna, Donostian\nKoldo Izagirre idazleak “Bertsoaren harria” argitaratu du\n“Ez da kasualitatea” bertso-saioa, Zestoan\nIrati Alcantarilla 2019ko Eskolartekoaren txapelduna\nEuskal Herriko Eskolartekoaren bat-bateko txapelketaren finala larunbatean, Saran


NACHO IGNATUS – XI salón del cómic de Navarra / Nafarroako komikiaren XI. azoka\nNACHO MARTÍNEZ “IGNATUS”(Barcelona, 1969)\nArtista autodidacta y polifacético: cómic ilustración, cartelismo, muralismo, escultura…\nAdemás, ha sido cantante y letrista de varios grupos de rock. Ha publicado en fanzines (Masacre, Gñ, Tinta negra, ZART!…) y revistas (Tatuarte, Turista fallero…) Ha diseñado y construido fallas y ha decorado las paredes de algunos de los bares de rock más emblemáticos de la ciudad de Valencia, donde residió muchos años. En 2014 dibujó el cómic FallaZ, con guión de Monty Peiró. Una “mascletà de sangre, vísceras y afiladas peinetas” protagonizada por un grupo de rock que se ve atrapado en un apocalipsis zombie durante las fallas. El proyecto vio la luz gracias a una campaña de micromecenazgo, mismo método que ha empleado este año para autoeditar su último proyecto, Putovirus.\nNACHO MARTÍNEZ «IGNATUS» (Bartzelona, 1969)\nArtista autodidakta eta polifazetikoa: ilustrazio-komikia, kartelak, muralismoa, eskultura…\nHainbat rock taldetako abeslari eta letragilea izandakoa da. Lan ugari kaleratu ditu fanzineetan (Masacre, Gñ, Tinta negra, ZART!…) eta aldizkarietan (Tatuarte, Turista fallero…). Urte asko eman zituen Valentzian, eta bertan, Fallak diseinatu eta eraiki zituen, baita rock taberna ezagunenetako batzuen paretak apaindu. 2014ean Monty Peiró gidoilariaren FallaZ izeneko komikia marraztu zuen. Lan horretan, Falletako jaietan apokalipsi zombi batek rock taldeko kide batzuk harrapatzen ditu; «Odolez, erraiez eta apain-orraziz osatutako mascletá bat». Finantzaketa kolektiboari esker kaleratu ahal izan zuen lana, eta aurten ere, metodo hori bera erabili du bere azken proiektua autoekoizteko (Putovirus).


Ahaldun Nagusia Sestaoko Lantegi Batuak-en zentro berri baten inaugurazioan izan da; zentroa elektronikan espezializatuta dago - Área de prensa - Bizkaia.eus\nAhaldun Nagusia Sestaoko Lantegi Batuak-en zentro berri baten inaugurazioan izan da; zentroa elektronikan espezializatuta dago\n2019(e)ko urriaren 16(a) 12:37\nZentroan 4,3 milioi euroko inbertsioa egin da eta horietatik milioi erdi Bizkaiko Foru Aldundiak jarri du; tailer berriak 100 lanpostu baino gehiago sortuko ditu ezgaitasunen bat duten pertsonentzat.\nLantegi batuari bisita\nUnai Rementeria Bizkaiko Ahaldun Nagusia Lantegi Batuaken Sestaoko zentro berriaren inaugurazioan izan da gaur goizean. Ezkerraldean bizi diren 100 ezgaiturentzako lan aukerak sortzea aurreikusten du zentro berriak. Gaur egun 80 pertsonak egiten dute lan zentroan, batez ere ekipamendu elektronikoko, kableatuko eta zirkuitu elektronikoen fabrikazioko ondasunak mihiztatzen; halaber, tailerrean energiaren sektoreko balio-kate osorako produktuak eta soluzioak egiten dira, sorkuntza, banaketa elektrikoa eta energia berriztagarrien arloetako - eolikoa eta fotovoltaikoa - ekipamenduak eta baita sare adimendunak ere.\nZentro berriaren inbertsio orokorra, lursailaren erosketa, eraikuntza eta ekipamendua barne, 4 milioi eurotik gorakoa izan da, eta horietatik 500.000 euro Bizkaiko Foru Aldundiak eman ditu.\nForu Erakundeak eta Lantegi Batuakek 30 urte baino gehiago daramatzate ezgaitasuna duten pertsonentzako Zerbitzua Okupazionala ematen. Lantegi Batuak erakundeak 825 lanpostu okupazional kudeatzen ditu, foru erantzukizuneko gizarte zerbitzu horrek eskaintzen dituen 1.300 inguru plazetatik.\nUnai Rementeria (mp3 643KB)


Jardunaldiak, tailerrak, mintegiak - Cebek\nCEBEK-ek etengabe hedatzen ditu enpresa-jardueraren alderdi ezberdinei buruzko prestakuntzarako, informaziorako eta sentsibilizaziorako hainbat ekintza, Bizkaiko enpresen lehiakortasuna hobetzeko helburuarekin.\nHainbat formatutako Jardunaldi, Ikastaro, Mintegi, Tailer eta beste jarduera mota batzuek enpresa-kudeaketaren arlo ezberdinak lantzen dituzte: Juridiko-laborala, Berrikuntza eta Pertsonen Kudeaketa, Fiskala, Merkataritza eta Kontabilitate arloa, Lan-arriskuen Prebentzioa, Kudeaketarako Sistemak, Ereduak, Metodologiak eta Tresnak, Ingurumena, Informazio Teknologiak, Famili Enpresa, Nazioartekotzea, etab.\nSar zaitezCEBEK-en tailer, jardunaldi eta mintegien hileroko agendan


20150119_sexukablog - UPV/EHU\nSexu transmisioari eta sexu jardunerako ohitura osasun azturei buruzko informazio jardunaldia (Jardunaldia)\nUniversidad del País Vasco/Euskal Herriko Unibertsitatearen Arabako campuseko errektoreordetzak, Osakidetzaren Arabako eskualdeko prestakuntza sailak eta Arabako Unibertsitate Ospitaleak (AUO) Sexukablog 3.0 irakaskuntza programa elkarreragilea antolatu dute, otsailaren 5ean UPV/EHUren Farmazia Fakultateko ekitaldi aretoan eta otsailaren 19an Vitoria/Gasteizko Lakua-Arriaga osasun guneko Gorbeia aretoan garatuko dena.\nSexu transmisioari eta sexu jardunerako ohitura osasun azturei buruzko informazio jardunaldi honek lehenengo arretan edo arreta espezializatuan ari den pertsonal sanitario edo ez sanitarioa du helburu, bai eta unibertsitateko ikasle zein irakasleak ere.\nBi ataletan banatutako lan jardunaldian izango da, lehenengoa online bidez (20 h.) eta bestea bertatik bertakoa (5 o.) Aurrez aurreko atala honako data hauetan egingo ahal da:\nOrdutegia: 15.30etatik 20.30etara.\nTokia: Farmazia Fakultateko ekitaldi aretoa (UPV/EHUren Arabako campusa).\nOrdutegia: 8.00etatik 13.00etara.\nTokia: Lakua-Arriaga osasun zentroa (Gorbeia aretoa).\nLehenengo arretako profesionalek Arabako eskualdeko prestakuntza sailean eman beharko dute izena (AUO), unibertsitateko ikasle eta irakasleek, eta bestelako kidegoek, online bidez egin beharko duten bitartean.\nOtsailaren 5eko saiorako http://www.reunalia.com/5171050 estekan (urtarrilaren 30era arte)\nOtsailaren 19ko saiorako http://www.reunalia.com/2798039 estekan (urtarrilaren 31ra arte)\nAdierazi behar da jardunaldia egin gura luketen pertsonek, onartuak direla jakinarazita eta bertatik bertako atalean egon eta gero, bete eta itzuli beharko dute posta elektroniko bidez igorriko zaizkion esteketan agerturiko dokumentazioa.


Idazten ari zarenean maiz agertzen diren hitzak osatzeko aukerak ezarri.\nAukeratu Tresnak - Autozuzenketa - Autozuzenketaren aukerak - Hitz-osatzea fitxa.\nMaiz erabiltzen diren hitzak gordetzen ditu, eta automatikoki osatzen du hitza gordetako hitz baten lehenengo hiru letrekin bat datozen hiru letra idatzi ondoren.\nEz baduzu jartzen puntuaziorik hitzaren ondoren, LibreOffice(e)k zuriune bat gehituko du. Hurrengo hitza idazten hasi bezain laster gehitzen du zuriunea.\nErakutsi iradokizun gisa\nHitz osoa laguntza-iradokizun gisa bistaratzen du.\nMaiz erabiltzen diren hitzak zerrenda batean gehitzen ditu. Hitz-osaketaren zerrendatik hitz bat kentzeko, hautatu hitza eta ondoren egin klik Ezabatu sarrera aukeran.\nDokumentu bat ixtean, kendu dokumentu horretan bildutako hitzak zerrendatik\nGaituta dagoenean, zerrenda garbitu egiten da uneko dokumentua ixtean. Desgaituta dagoenean, uneko hitz-osatzeko zerrenda erabilgarri jartzen da beste dokumentuetarako uneko dokumentua ixten duzunean. Zerrenda erabilgarri egongo da LibreOffice(e)tik irteten zaren arte.\nHautatu hitz-osaketa automatikora sartzeko erabili nahi duzun tekla.\nHitz osaketa ezesteko sakatu Ihes.\nSartu hitz baten gutxieneko luzera hitz-osaketaren eginbiderako hautagarri izan dadin.\nSartu hitz-osaketaren zerrendan gorde nahi duzun gehienezko hitz kopurua.\nBildutako hitzen zerrenda. Zerrenda baliozkoa izango da uneko dokumentua itxi arte. Uneko saioan, zerrenda beste dokumentuentzako erabilgarria egiteko, desgaitu "Dokumentua ixtean, kendu bildutako hitzak zerrendatik".\nHitz-osaketaren zerrendatik hautatutako hitza edo hitzak kentzen ditu.\nTitle is: Hitz-osatzea